Malaysia kerugian RM622.4 juta akibat banjir 2022: Laporan DOSM

Malaysia mengalami kerugian RM622.4 juta akibat banjir pada 2022, dengan lebih 82 peratus daripada kerugian ini dialami oleh tiga negeri Terengganu, Kelantan dan Pahang sahaja, menurut data rasmi dikeluarkan Jabatan Perangkaan Malaysia (DOSM) hari ini (23 Februari 2023).

Ini adalah perbandingan dengan kerugian akibat banjir berjumlah RM6.1 bilion yang dialami Malaysia pada 2021.

Dalam Laporan Khas DOSM Mengenai Kesan Banjir di Malaysia 2022, jabatan itu berkata kerugian RM622.4 juta akibat banjir di Malaysia pada 2022 adalah bersamaan 0.03 peratus Keluaran Dalam Negara Kasar (KDNK).

Daripada RM622.4 juta itu, aset awam dan infrastruktur menyumbang RM232.7 juta, diikuti kerugian berkaitan tempat tinggal (RM157.4 juta), pertanian (RM154.5 juta), premis perniagaan (RM50.3 juta), kenderaan (RM18.8 juta), dan pembuatan (RM8.7 juta).

Kerugian banjir paling teruk di Malaysia tahun lepas mengikut negeri dicatatkan di Terengganu sebanyak RM215.2 juta dan Kelantan RM153.1 juta, yang secara kolektifnya mencecah RM368.3 juta atau 59.17 peratus apabila digabungkan.

Negeri ketiga paling teruk terjejas ialah Pahang yang mengalami kerugian RM144 juta akibat banjir tahun lepas.

Jika jumlah kerugian akibat banjir di tiga negeri tahun lepas digabungkan, ia akan mencecah RM512.3 juta atau 82.31 peratus daripada keseluruhan kerugian Malaysia.

Ini diikuti Kedah sebanyak RM30.8 juta; Selangor (RM25.5 juta); Negeri Sembilan (RM21 juta); Perak (RM14.9 juta); Sabah (RM6.3 juta); Johor (RM4.4 juta); Kuala Lumpur (RM3.4 juta); Melaka (RM2.3 juta); Sarawak (RM1.3 juta); Pulau Pinang (RM200,000); dan Perlis (RM6,000).

Bagi daerah yang mencatatkan tiga kerugian terbesar akibat banjir tahun lepas, ialah Hulu Terengganu di Terengganu sebanyak RM46.4 juta; Pasir Mas di Kelantan (RM45.5 juta); dan Baling di Kedah (RM28.2 juta), menurut DOSM.

Dari segi kategori kerugian banjir tahun lalu, kedua-dua negeri – Terengganu dan Kelantan – beberapa kali muncul sebagai antara tiga negeri teratas, dengan Terengganu mengalami kerugian tertinggi untuk tempat tinggal (RM84.2 juta); pertanian (RM79.1 juta); premis perniagaan (RM25.3 juta); dan pembuatan (RM7.1 juta), dan disenaraikan dengan kerugian kedua tertinggi bagi kenderaan pada RM3.4 juta.

Kelantan disenaraikan sebagai negeri dengan kerugian kedua tertinggi bagi pertanian (RM66 juta); tempat tinggal (RM44.4 juta); infrastruktur (RM21.1 juta); premis perniagaan (RM18.3 juta); pembuatan (RM1.2 juta) dan mengalami kerugian ketiga tertinggi dalam kategori kenderaan sebanyak RM2 juta.

Sementara Pahang mengalami kerugian ketiga tertinggi secara keseluruhan sebanyak RM144 juta, sebahagian besar kerugiannya adalah dalam aset awam dan infrastruktur sebanyak RM140.1 juta.

Ini sekali gus menjadikan Pahang sebagai negeri yang mengalami kerugian tertinggi dalam kategori infrastruktur, mengatasi Kelantan (RM21.1 juta) dan Selangor (RM19.3 juta).

DOSM berkata, data bagi laporan ini diperoleh daripada tinjauan khas yang dijalankan dari 8 Januari hingga 31 Disember 2022, dengan kerugian banjir termasuk nilai kerosakan rumah, kenderaan, perniagaan dan premis industri.

Manakala data daripada agensi kerajaan digunakan untuk kerosakan yang dialami oleh industri pertanian dan kerosakan pada aset dan infrastruktur awam, kata DOSM.

Butiran lanjut mengenai laporan itu boleh diperolehi daripada laman web DOSM.


Pencalonan Ismail Sabri sebagai PM juga disokong PAS

Calon Perdana Menteri (PM) yang dicadangkan UMNO juga mendapat sokongan PAS yang turut menamakan Datuk Seri Ismail Sabri Yaakob sebagai calon pilihan mereka untuk menjadi pemimpin nombor satu negara.

Timbalan Presiden PAS Datuk Seri Tuan Ibrahim Tuan Man berkata, parti itu sudah bersiap-sedia dengan surat akuan (SD) sejak beberapa hari lepas.

“PAS sebulat suara sokong Datuk Seri Ismail Sabri dan kita dah siap SD beberapa hari lepas,” katanya lapor sebuah portal.

Semalam, UMNO sebulat suara membuat keputusan untuk memutuskan menghantar nama Naib Presidennya, Ismail Sabri sebagai calon tunggal mereka sebagai PM.

Untuk rekod PAS merupakan sekutu Umno yang membentuk gabungan Muafakat Nasional selepas Pilihan Raya Umum ke-14 (PRU14) lalu.


Jualan kereta Proton meningkat 10.8 peratus

Jualan pengeluar kereta nasional Proton Holdings Bhd meningkat sebanyak 10.8 peratus kepada 9,792 unit pada Mei 2022, setelah syarikat itu berjaya meningkatkan pengeluaran dengan mengatasi isu bekalan komponen.

Jumlah itu menunjukkan peningkatan sebanyak 3.7 peratus berbanding Mei 2021, lapor Bernama.

Timbalan Pegawai Eksekutifnya Roslan Abdullah berkata peningkatan jualan pada Mei itu daripada 8,839 unit yang terjual pada April disebabkan syarikat menaikkan jumlah pengeluaran untuk mengejar permintaan pasaran.

“Sama dengan semua jenama industri automotif, kami masih berusaha untuk mendapat bekalan komponen supaya boleh memenuhi tempahan yang tertunggak dan oleh itu, kami amat menghargai kesabaran pelanggan yang tetap memberi sokongan kepada kami,” katanya dalam satu kenyataan hari ini.

Roslan berkata Proton X50 terus menguasai pasaran SUV selepas 2,779 unit didaftarkan pada bulan Mei membolehkan ia menyandang kedudukan pertama bagi SUV segmen-B dan juga segmen SUV secara keseluruhan.

Manakala dua lagi model Proton yang kekal di tempat pertama di segmen masing-masing adalah Proton X70 dan Proton Exora dengan jualan sebanyak 692 unit dan 387 unit.

Mengenai Proton Saga, beliau berkata model paling laris syarikat itu berjaya meraih jualan sebanyak 3,996 unit pada Mei, menempatkan ia di tangga kedua bagi sedan segmen-A.

“Ini adalah pencapaian yang bagus memandangkan syarikat perlu menguruskan peralihan model daripada versi lama ke versi Proton Saga 2022 yang dilancarkan pada 12 Mei.

“Model baharu menawarkan ciri-ciri yang dipertingkatkan serta peningkatan keselamatan dan kualiti. Oleh itu, permintaan pasaran amat menggalakkan dengan lebih 12,000 tempahan diterima,” katanya.

Roslan berkata, model itu juga menunjukkan prestasi yang tinggi di pasaran eksport dengan jumlah eksport tahun ini berjumlah 1,482 unit, penambahan sebanyak 71 peratus berbanding tahun lepas.

“Jualan eksport bagi Mei sebanyak 513 unit adalah penambahan sebanyak 12.5 peratus berbanding bulan lepas, manakala jualan keseluruhan tahunan sebanyak 2,086 unit adalah penambahan sebanyak 47.0 peratus berbanding tempoh yang sama pada 2021.

“Bagi tempoh lima bulan pertama tahun ini, Pakistan kekal sebagai pasaran eksport terbesar dengan 1,350 unit diikuti oleh Mesir dan Brunei dengan 172 dan 158 unit,” katanya.

Berbanding pasaran automotif secara keseluruhan pula, beliau berkata Proton mengekalkan kedudukannya di tangga kedua dengan anggaran pegangan pasaran semasa sebanyak 19.6 peratus manakala jumlah pegangan pasaran tahunan (YTD) dianggarkan pada 17.1 peratus.


Banjir di empat negeri semakin pulih, Sabah tidak berubah

Keadaan banjir di Johor, Pahang, Negeri Sembilan dan Melaka bertambah baik dengan jumlah mangsa di pusat pemindahan sementara (PPS) kian berkurangan petang ini, manakala jumlah mangsa banjir di Sabah tidak berubah, menurut laporan Bernama.

Di MELAKA, Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata mangsa banjir di Melaka menurun kepada 397 orang pada pukul 4 petang ini berbanding 406 orang pada pagi tadi, dengan masing-masing satu dan tiga PPS masih dibuka di Alor Gajah dan Jasin.

Di PAHANG, Sekretariat Jawatankuasa Pengurusan Bencana Negeri memaklumkan jumlah mangsa banjir menurun kepada 656 orang daripada 189 keluarga di 19 PPS di Pekan, Rompin, Bera dan Maran berbanding 774 orang di 20 PPS tengah hari tadi.

Laman sesawang publicinfobanjir.water.gov.my pula melaporkan aras air di Sungai Bera, Bera telah melepasi paras bahaya setakat 4 petang ini.

Di SABAH, jumlah mangsa banjir kekal 55 orang daripada 15 keluarga yang berada di tiga PPS hari ini.

Jawatankuasa Pengurusan Bencana Negeri memaklumkan dua PPS di Telupid iaitu Masjid Kampung Gana Jati menempatkan 15 mangsa daripada enam keluarga, manakala Dewan Kampung Maau 20 orang daripada lima keluarga.

Manakala PPS Sekolah Menengah Kebangsaan (SMK) Pamol di Paitan menempatkan 20 orang daripada empat keluarga.

Sementara itu, laman sesawang Jabatan Meteorologi Malaysia meramalkan berlaku ribut petir di satu dua tempat di Sabah pada malam ini, dengan suhu minimun 22 darjah celsius dan maksimum 31 darjah celsius.

Di JOHOR, jumlah mangsa banjir terus menurun kepada 4,274 mangsa daripada 1,188 keluarga di 57 PPS setakat 4 petang ini berbanding 4,346 orang di 58 PPS tengah hari tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata PPS terbaru yang ditutup di negeri itu adalah PPS Balai Raya Kampung Pudu, Segamat yang ditutup pada 2 petang tadi.

“Segamat masih mencatatkan jumlah mangsa tertinggi iaitu 2,291 orang, Muar (1,115), Tangkak (814) dan Batu Pahat (54),” katanya menerusi kenyataan, di sini hari ini.

Vidyananthan berkata cuaca di seluruh negeri Johor termasuk daerah yang terjejas banjir adalah cerah, kecuali Batu Pahat yang mengalami cuaca mendung.

Di NEGERI SEMBILAN, berdasarkan laporan aplikasi InfoBencana Jabatan Kebajikan Masyarakat hanya enam mangsa banjir daripada dua keluarga masih berada di PPS Dewan Orang Ramai Kampung Puom, Jelebu.

Pengarah Jabatan Kebajikan Masyarakat (JKM) negeri Rosnah Sardi ketika dihubungi berkata keluarga tersebut telah kehilangan rumah akibat banjir baru-baru ini.


Tiada pemberian G-Shock kepada 30,000 pengunjung program PN

Ahli Parlimen Tanah Merah Datuk Seri Ikmal Hisham Abd Aziz menafikan pengunjung yang hadir pada pelancaran Perikatan Nasional (PN) Kelantan Sabtu lalu (2 Julai 2022), diberikan jam tangan mewah G-Shock.

Timbalan Menteri Pertahanan itu menolak laporan sebuah portal berita yang mendakwa kehadiran lebih 30,000 penyokong PN pada majlis itu disebabkan cenderahati berupa jam dan payung.

“Saya turut kesal dengan tohmahan mengatakan orang ramai diberi jam tangan G-Shock yang saya fikir tidak munasabah kerana ia pastinya melibatkan kos cukup besar mencecah berbelas-belas juta ringgit jika mahu diberikan sebagai cenderahati kepada lebih 30,000 pengunjung,” katanya dalam kenyataan hari ini.

Ikmal Hisham mencabar mereka yang membuat tuduhan mengemukakan bukti mana-mana individu yang menerima pemberian jam tangan atau payung itu ketika hadir di majlis berkenaan.

Menurutnya seminggu sebelum acara tersebut, beliau telah menguar-uarkan secara meluas kepada orang ramai khususnya di Tanah Merah bahawa bekas Perdana Menteri yang juga Pengerusi PN Tan Sri Muhyiddin Yassin akan hadir bagi melancarkan PN peringkat negeri Kelantan.

“Dan pada hari berkenaan juga, saya mengumumkan sekali lagi akan berlangsung majlis pelancaran tersebut. Terserah kepada orang ramai yang hadir di mesyuarat berkelompok Persatuan Ibu Bapa dan Guru (PIBG) di bawah Pejabat Pendidikan Daerah Tanah Merah di lokasi yang sama untuk menghadiri pelancaran berkenaan atau pulang.

“Bagaimanapun orang ramai tidak berganjak, malah lebih ramai yang datang. Kehadiran mereka adalah secara sukarela dan bukannya terdapat pemberian jam tangan G-Shock atau payung seperti mana didakwa.

“Saya percaya kehadiran mereka adalah bagi menghargai Tan Sri Muhyiddin yang banyak jasanya kepada rakyat ketika menguruskan pandemik Covid-19 semasa beliau menjadi Perdana Menteri,” katanya dalam kenyataan hari ini.

Mengulas mengenai hadiah cabutan bertuah, Ikmal Hisham berkata dalam banyak program melibatkan rakyat kebiasaannya ada acara seumpama itu bagi memeriahkan majlis.

Namun, katanya perlu difahami jika program atau penganjurnya tidak disukai oleh rakyat, betapa besarpun hadiah yang disediakan orang ramai tetap tidak akan hadir.

“Sehubungan itu saya mempelawa mana-mana pihak menganjurkan apa-apa majlis di Tanah Merah dengan menawarkan hadiah cabutan bertuah lebih hebat bagi membuktikan sama ada mereka mampu atau tidak menarik kehadiran lebih 30,000 orang.


571 kes baharu, empat kematian

Jangkitan baharu Covid-19 dalam tempoh 24 jam semalam (Sabtu, 7 Januari 2023) meningkat sedikit kepada 571 kes, berbanding 543 yang dicatat pada Jumaat, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Daripada jumlah jangkitan baharu semalam, 389 kes melibatkan individu yang telah menerima suntikan vaksin dos penggalak, diikuti 108 (individu yang lengkap divaksinasi); empat kes (individu belum lengkap divaksinasi); dan 70 kes (individu tidak divaksinasi).

Jangkitan semalam, turut melibatkan 37 kanak-kanak, turun sedikit berbanding 34 yang dicatatkan pada Jumaat.

Jumlah terbaharu itu menjadikan kumulatif positif sejak 25 Januari 2020 sebanyak 5,029,908 dengan 4,981,603 pesakit telah sembuh, termasuk 551 yang pulih semalam.

Sementara itu, KKM juga memaklumkan sehingga semalam 11,431 kes masih aktif, meningkat sedikit berbanding 11,415 yang dilaporkan pada Jumaat, manakala 10,812 pesakit masih menjalani kuarantin di rumah (10,828 pada Jumaat). Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital pula meningkat kepada 585 kes, berbanding 554 yang dicatat pada Jumaat.

Seramai 34 pesakit dimasukkan ke unit rawatan rapi, naik berbanding 33 yang dicatat pada Jumaat, dengan 15 daripadanya memerlukan alat bantuan pernafasan (14 pada Jumaat).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, empat pesakit dilaporkan meninggal dunia akibat komplikasi Covid-19 semalam. Tiada kes kematian di luar fasiliti kesihatan atau ‘brought in death’ (BID), dilaporkan.

Semua kematian itu direkodkan di Kedah, Perak, Sabah dan Selangor.

Jumlah terbaharu itu menjadikan kumulatif kematian sejak 17 Mac 2020 kekal kepada 36,874 mangsa, termasuk 7,857 kes kematian di luar fasiliti kesihatan atau ‘brought in death’ (BID).


HFMD: Melaka tutup 12 premis, kesan 1,378 jangkitan

Sebanyak 12 premis berkaitan jagaan kanak-kanak terpaksa ditutup selepas Melaka mencatatkan 1,378 kes penyakit tangan, kaki dan mulut (HFMD) setakat 14 Mei lepas.

Exco Kesihatan dan Antidadah negeri Dr Muhamad Akmal Saleh berkata peningkatan semula bilangan kes HFMD yang dilaporkan adalah selepas cuti Aidilfitri yang berlaku atas faktor pergerakan dan taska, tadika serta pusat penjagaan telah beroperasi semula, lapor Bernama.

“Terdapat peningkatan 1,322 kes atau 24.6 kali ganda berbanding tempoh yang sama tahun lepas iaitu 56 kes, dengan 95.5 peratus kes adalah kalangan berumur 0 hingga enam tahun.

“Untuk itu, sebanyak 12 premis merangkumi tadika, taska dan pusat penjagaan kanak-kanak telah diarahkan tutup di bawah Akta Pencegahan dan Pengawalan Penyakit Berjangkit 1988 kerana berlaku wabak HFMD di premis tersebut,” katanya dalam kenyataan di sini hari ini.

Katanya sebanyak lapan kes HFMD dilaporkan dimasukkan ke wad pada Minggu Epidemiologi 19 (ME19) iaitu 8 Mei hingga 14 Mei 2022, peningkatan enam kes berbanding minggu sebelumnya iaitu dua kes.

“Secara keseluruhan, jumlah kemasukan ke wad kanak-kanak atau perubatan adalah 67 kes dan majoriti kes (91.4 peratus) dirawat sebagai pesakit luar. Tiada kematian dilaporkan setakat ini,” katanya.

Mengikut pecahan daerah pula, Dr Muhamad Akmal menjelaskan daerah Melaka Tengah mencatat 124 kes, peningkatan sebanyak 69 kes (125.4 peratus) berbanding minggu sebelumnya iaitu 55 kes.

“Sementara di Alor Gajah dan Jasin, masing-masing melaporkan 162 kes dan 115 kes. Kedua-dua daerah ini meningkat 100 peratus berbanding sebelum ini yang tiada kes,” katanya.

Dr Muhamad Akmal turut menjelaskan setakat 14 Mei juga, terdapat tiga kluster HFMD dilaporkan, menjadikan jumlah keseluruhan 16 kluster wabak dengan daerah Jasin mencatat bilangan tertinggi iaitu 11 (68.8 peratus) diikuti empat di Melaka Tengah (25 peratus) dan Alor Gajah satu (6.2 peratus).

“Tadika, taska dan pusat jagaan merupakan premis tertinggi berlaku HFMD iaitu 12 kluster (75 peratus),” katanya.

Bagi mengekang penularan wabak, pemeriksaan dan pemantauan oleh Jabatan Kesihatan Negeri dan Pejabat Kesihatan Daerah akan dilakukan ke atas persekitaran berisiko seperti taska, tadika dan pusat jagaan kanak-kanak.

Dr Muhamad Akmal berkata 30 premis telah diperiksa setakat ini manakala taklimat serta Town Hall melibatkan 900 premis berkaitan pusat penjagaan kanak-kanak kerajaan dan swasta, guru dan pengusaha akan diadakan dalam empat sesi.

“Ibu bapa juga dinasihatkan tidak membawa anak-anak yang mempunyai gejala penyakit tersebut ke tempat awam, tadika, taska atau pusat asuhan untuk mengelak ia menular.

“Paling utama, sentiasa amalkan kebersihan premis dengan memastikan peralatan yang digunakan kanak-kanak seperti sudu, pinggan, meja dan alatan permainan sentiasa dibersihkan dan dinyahkuman,” katanya.


Kerajaan PH-BN praktikkan politik drakonian, barbarian tekan lawan

Kerajaan Pakatan Harapan-Barisan Nasional (PH-BN) dilihat cuba menghidupkan semula budaya politik tidak bertamadun, drakonian dan kuku besi, yang telah lama dilupakan, kata Pesuruhjaya PAS Perak, Razman Zakaria.

Menurutnya sekatan terhadap kebebasan media dan aspirfasi politik anak muda adalah tindakan ‘barbarian’ moden, sekali gus menterjemahkan kegusaran dan kegerunan PH-BN terhadap penolakan dan kekecewaan rakyat terhadap kegagalan mentadbir dan menguruskan negara.

Beliau berkata politik drakonian dan kuku besi sudah tidak relevan dalam negara, malah rakyat juga menolak budaya politik jalanan dan keganasan yang pernah menjadi pilihan sebahagian kelompok parti politik sebelum ini.

“Politik emosi dan simpati sudah beralih kepada politik fakta dan data. Perubahan politik negara hanya sesuai diterjemahkan dalam bentuk pengundian dalam pilihan raya atau di Parlimen.

“Perkembangan politik semasa memperlihatkan budaya politik tidak bertamadun yang telah lama dilupakan rakyat cuba dihidupkan semula Kerajaan PH yang memerintah sekarang.

“Tindakan menangkap pimpinan politik pembangkang dan menghadapkan mereka atas tuduhan yang direka cipta adalah politik tidak bertamadun. Plot drama ini dilihat secara jelas apabila Perdana Menteri (Datuk Seri Anwar Ibrahim) mengeluarkan tuduhan demi tuduhan sejak hari pertama memasuki pejabat rasmi.

“Kenyataan media Perdana Menteri dan Menteri Kewangan lebih menjurus kepada apa yang disifatkan ‘pembongkaran’ kerja keras kerajaan lalu yang dengan wajah yang hodoh.

“Angka-angka yang sentiasa berubah dan akhirnya ‘diserahkan’ kepada SPRM dan polis adalah tindakan menekan badan penguatkuasaan agar menerima tuduhan dan mencari serta mencipta apa apa sahaja yang boleh disifatkan sebagai ‘tidak betul’.

“Sebarang salah guna kuasa dan memperalatkan badan undang-undang negara untuk mengekang saingan politik adalah tindakan mundur dan tidak bertamadun,” katanya dalam kenyataan hari ini dipetik daripada Harakah.

Beliau berkata demikian dipercayai mengulas pendakwaan terpilih bermotifkan politik dan dendam dikenakan terhadap pemimpin PN sejak kebelakangan ini.

Razman yang juga Ahli Dewan Undangan Negeri Gunong Semanggol berkata tindakan itu bercanggah dengan kebebasan hak asasi manusia yang menjadi slogan perjuangan PH ketika menjadi pembangkang.

Menurutnya hak asasi manusia kini hanya bersifat kebebasan yang melampaui teras dan prinsip Islam namun tidak untuk suara kebenaran menegur kerajaan.

“Suara-suara rasis terhadap Melayu dan Islam seperti mendapat perlindungan sebaliknya kebebasan mengkritik kerajaan dipasung dan dipenjarakan.

“PAS Perak menyeru kerajaan yang ada sekarang agar bersifat matang dan menumpukan usaha membangunkan negara. Tindakan sebagai pembangkang dalam keadaan berkuasa hanya akan menimbulkan ketidakstabilan politik negara.

“Segala tindakan zalim dan menekan suara rakyat hanya akan meningkatkan suhu politik negara yang sememangnya sudah tidak menentu,” katanya lagi.

Beliau turut mengingatkan bahawa rakyat sedang memerhati situasi yang berlaku, begitu juga Ahli Parlimen dan ADUN, masing-masing mempunyai aspirasi perjuangan politik yang bersama kebangkitan rakyat.

“Perubahan politik boleh berlaku pada bila-bila masa melalui jalan demokrasi yang terbuka. Jangan jadikan politik balas dendam sebagai bayangan perjalanan politik terhadap kekecewaan lampau. Ini semua tidak baik untuk masa depan rakyat dan negara,” katanya.


Kerajaan beri jaminan lindungi rakyat daripada ancaman Covid-19

Kerajaan memberi jaminan akan terus melindungi kehidupan rakyat daripada ancaman Covid-19 selain memastikan prospek pertumbuhan ekonomi kekal kukuh dalam jangka sederhana dan panjang.

Menteri Kewangan Tengku Datuk Seri Zafrul Tengku Abdul Aziz berkata usaha itu akan disokong oleh Pelan Pemulihan Negara (PPN) serta pengurusan kewangan yang berhemah.

“Kerajaan akan terus bertindak secara strategik, proaktif dan berkesan dalam suasana Covid-19 yang mencabar di samping meminimumkan kesan ekonomi yang berkekalan akibat pandemik,” kata dalam satu kenyataan hari ini ketika mengulas pengekalan penarafan oleh Fitch Ratings yang mencerminkan keyakinan terhadap prospek masa depan Malaysia.

Katanya pengekalan penarafan oleh Fitch Ratings itu membuktikan daya tahan ekonomi negara, prospek dan asas pertumbuhan jangka sederhana yang kukuh serta lebihan akaun semasa yang stabil disokong kepelbagaian pasaran dan produk eksport.

Beliau berkata pengekalan penarafan terbitan jangka panjang Malaysia berdenominasi mata wang asing pada BBB+, dengan prospek stabil itu diberikan ketika dunia berhadapan dengan tindakan semakan semula penarafan luar jangkaan, yang mana 101 prospek negatif telah diberikan menjelang akhir 2020.

Justeru, Tengku Zafrul berkata dalam bergerak ke hadapan, agenda nasional akan tertumpu kepada digitalisasi dan penggunaan teknologi serta menambah baik prospek dan daya tahan ekonomi Malaysia dalam jangka panjang.

“Dalam jangka sederhana, kerajaan berpegang teguh untuk melaksanakan pembaharuan struktur secara berterusan yang akan membolehkan Malaysia menarik pelaburan berkualiti tinggi serta dapat menjana pekerjaan berkemahiran dan berpendapatan tinggi,” katanya.

Beliau berkata, kerajaan kekal komited dalam memastikan kemapanan fiskal negara dan konsolidasi fiskal jangka sederhana.

Menurutnya dalam tempoh sedekad lalu, defisit fiskal telah berjaya dikurangkan daripada 6.7 peratus (2009) daripada Keluaran Dalam Negara Kasar (KDNK) kepada 3.4 peratus (2019).

“Berpandukan Rangka Kerja Fiskal Jangka Sederhana dan disokong oleh pelaksanaan Strategi Hasil Jangka Sederhana secara berperingkat bagi meningkatkan dan mempelbagaikan asas hasil negara, kerajaan akan dapat meneruskan konsolidasi fiskal setelah negara pulih daripada pandemik ini.

“Ini akan dapat mengimbangi keperluan fiskal jangka pendek dengan kemampanan fiskal dan ekonomi,” katanya.

Selain itu Tengku Zafrul berkata Program Imunisasi Covid-19 Kebangsaan (PICK) akan terus dipergiatkan bagi mempercepatkan pemulihan ekonomi, yang mana Malaysia kini adalah salah satu negara melaporkan kadar vaksinasi paling pantas di dunia dengan purata suntikan vaksinasi lebih 400,000 dos sehari.

“PICK dijangka akan meningkatkan kadar vaksinasi kepada 500,000 dos sehari serta mensasarkan 100 peratus daripada penduduk dewasa di Selangor dan Kuala Lumpur divaksin dengan sekurang-kurangnya satu dos menjelang 1 Ogos di bawah Operasi Lonjakan Kapasiti.

“Berdasarkan pendekatan ‘fast-track’ ini, 100 peratus populasi dewasa dijangka akan divaksinasi penuh menjelang akhir Oktober 2021,” katanya.


PRN Johor bukan strategi kluster mahkamah lepaskan diri: Annuar

Kenyataan Presiden PAS Tan Sri Abdul Hadi Awang yang mendakwa pelaksanaan Pilihan Raya Negeri (PRN) Johor merupakan antara strategi kluster mahkamah dan mereka yang kalah dalam Pilihan Raya Umum ke-14 (PRU-14) adalah tidak tepat, serta berkemungkinan tidak berasaskan maklumat yang sahih.

Ketua UMNO Bahagian Ketereh Tan Sri Annuar Musa berkata pelaksanaan PRN di Johor adalah untuk kepentingan rakyat, dan Menteri Besar Johor Datuk Hasni Mohammad juga tidak membuat keputusan membubarkan Dewan Undangan Negeri (DUN) secara bersendirian, sebaliknya dengan rundingan pelbagai pihak serta diperkenan Sultan Johor Sultan Ibrahim Sultan Iskandar.

“Pada saya itu hanya pendapat (Abdul Hadi), bukan fakta, mungkin pandangan itu kemungkinan juga ia berasaskan sumber-sumber maklumat yang tidak sahih.

“PRN ini berlaku bukan sebab kluster mahkamah, ia berlaku setelah Menteri Besar merasakan Johor tidak harus berada dalam situasi yang boleh merencatkan usaha-usaha pembangunan dan tugas kerajaan kerana negeri berpotensi tinggi, serta keadaan di mana pembangkang dan kerajaan sama banyak kerusi jarang berlaku dalam dunia,” katanya lapor Bernama.

Annuar terdahulu menghadiri program temu bual Johor FM di RTM Johor hari ini.

Annuar yang juga Ahli Parlimen Ketereh berkata demikian ketika diminta mengulas mengenai dakwaan Abdul Hadi berhubung PRN Johor.

Justeru Menteri Komunikasi dan Multimedia itu berkata semua pemimpin parti, diharapkan tidak mengeluarkan kenyataan yang boleh menyinggung perasaan serta perlu menghormati keputusan Johor untuk melaksanakan PRN.

“Kita perlu terima realiti dalan keadaan sekarang, bukan sahaja darurat kesihatan, darurat ekonomi, kita juga mengakui politik kita dalam keadaan yang tidak stabil, harus tangani berasaskan kebijaksanaan dan belum ada satu formula berasaskan seluruh negara, Sabah lain, Johor lain, Kelantan lain.

“Jadi kita perlu hormati suara orang Johor, dan orang Johor lebih tahu apa yang terbaik, jadi lagi kurang keluarkan kenyataan yang merenggangkan, saya rasa lagi baik,” katanya.

Beliau pada masa sama berkata kerjasama secara dasarnya harus diteruskan semua pihak atas kepentingan rakyat, seperti kerajaan pimpinan Perdana Menteri Datuk Seri Ismail Sabri Yaakob yang terus memerlukan dokongan daripada PAS, Bersatu serta parti pembangkang.

“Kerana peringkat nasional ada tugas berat yang mesti dilaksanakan, itu formula sesuai yang kita akan terus dokong di kerajaan pusat, di negeri pula berbeza. Jadi biar Johor buat pertimbangan berasaskan kepentingan rakyat, kita di pusat pula terus membantu.

“Jadi pada saya tiada apa-apa salahnya dan insya-Allah PRN Johor akan berjalan baik ikut prosedur operasi standard, tanpa perlu merenggangkan hubungan politik antara parti. Jadi yang lain-lain itu kita cuba duduk, bincang jangan terlalu emosi dan jangan buat tuduhan-tuduhan menyinggung dan sebagainya,” katanya.

Semalam, Abdul Hadi yang juga Ahli Parlimen Marang dilaporkan berkata tindakan segelintir pemimpin UMNO yang enggan bekerjasama bersama PAS pada PRN Johor, disifatkan seperti tidak bermoral selepas bersama membentuk gabungan Muafakat Nasional.

Beliau dipetik sebagai berkata strategi untuk melaksanakan PRN juga adalah bukan strategi yang baik, tetapi dilakukan segelintir pihak serta mendakwa ia merupakan strategi kluster mahkamah, kluster kalah PRU-14 dan mereka yang tiada jawatan.


Syarikat pelaburan haram diberi tiga hari pulangkan RM90 juta

Sebuah syarikat yang didakwa menjalankan skim pelaburan haram diberi tempoh tiga hari untuk memulangkan sebanyak RM90 juta yang dikutip daripada pelanggan sebelum tindakan diambil, kata Yayasan Pengguna Nasional Malaysia (YPNM).

Presiden YPNM Datuk Mohd Firdaus Abdullah berkata yayasan itu menerima 300 aduan daripada pelabur yang mendakwa mereka tidak mendapat pulangan pelaburan mahupun bonus yang dijanjikan kepada mereka.

Beliau menambah bahawa syarikat itu akan diberi masa sehingga Rabu untuk menjawab permintaan pelabur supaya modal mereka dipulangkan sebelum tindakan sivil dan jenayah dimulakan.

“Apabila pelabur bertemu syarikat itu, mereka diberi pelbagai alasan – kadang kala, mangsa tidak dapat menghubungi mereka.

“Pelabur telah hilang kesabaran, jadi mereka datang kepada kami.

“Sekarang kami memberi syarikat itu tiga hari untuk mengemukakan jawapan yang betul – kami mahu mereka membayar balik modal pelabur. Jika mereka gagal (berbuat demikian), kami akan mengambil tindakan sivil dan meminta pelabur membuat laporan polis,” katanya menurut The Star.

Mohd Firdaus berkata skim pelaburan haram itu akan dibawa ke perhatian Kementerian Perdagangan Dalam Negeri dan Hal Ehwal Pengguna (KPDNHEP).

Beliau berkata syarikat itu, yang berdaftar di bawah Suruhanjaya Syarikat Malaysia, telah menjanjikan pelabur pulangan 30 peratus hingga 40 peratus ke atas modal mereka, yang akan dilaburkan di luar negara.

Menurutnya semakan menunjukkan syarikat itu tidak mempunyai lesen untuk mengutip wang daripada orang ramai bagi tujuan pelaburan.

“Ia adalah syarikat tempatan dan ia mempunyai beberapa anak syarikat. Mereka mempunyai lebih 4,000 orang melabur dalam program mereka. Terdapat juga pelabur asing dari Arab Saudi, Vietnam, Kemboja dan negara lain.

“Ada antara mereka mula melabur lima tahun lalu. Pada mulanya, mereka mendapat bayaran tetapi terhenti selepas beberapa ketika,” katanya sambil menambah ada yang melabur lebih satu juta ringgit.

Terdahulu, yayasan itu menganjurkan seminar di mana beberapa pelabur ini diberi taklimat tentang apa yang boleh dilakukan untuk mendapatkan semula wang mereka.

Antara yang dipanggil untuk memberi taklimat kepada pelabur ialah pegawai dari Jabatan Siasatan Jenayah Komersial Bukit Aman; KPDNHEP, dan peguam Manian K Marappan.

Mohd Firdaus berkata selain promosi dalam talian, syarikat itu mencari pelanggan baharu dengan turun padang, bertemu orang ramai di peringkat akar umbi dan menyasarkan rakan pelabur.


Saya tak terlibat SD, pegang prinsip UMNO No DAP No Anwar: Shahidan

Bekas Ahli Majlis Tertinggi (MT) UMNO Datuk Seri Shahidan Kassim menegaskan beliau tidak menandatangani Akuan Bersumpah (SD) menyokong Datuk Seri Anwar Ibrahim sebagai Perdana Menteri (PM), kerana berpegang kepada keputusan parti iaitu ‘No DAP No Anwar’.

“Saya tidak terlibat. Saya orang yang patuh pada parti. Kalau PAU kata ‘No Anwar, No DAP’, saya tak akan pergi ke Anwar dan DAP. Saya macam itu,” katanya memetik laporan FMT.

Sebelum ini, UMNO di bawah kepemimpinan presidennya Datuk Seri Ahmad Zahid Hamidi dan MT, malah dalam perhimpunan agung parti itu sering kali meuar-uarkan prinsip parti iaitu ‘No DAP No Anwar’.

Prinsip itu membawa maksud UMNO dan ahli-ahlinya tidak akan sesekali bekerjasama dengan DAP dan Presiden PKR.

Bagaimanapun, Isnin lalu, seorang lagi bekas ahli MT Datuk Seri Tajuddin Abdul Rahman mendedahkan dan mengesahkan bahawa Zahid serta sahabat baiknya Datuk Seri Najib Razak telah menandatangani SD menyokong Anwar.

“Bila dia (Zahid) dipersoalkan dia jawab No DAP No Anwar? Bohong… dia berbohong kepada ahli UMNO. Ramai yang tak tahu. Kesian ahli-ahli UMNO di bawah,” kata Tajuddin.

Susulan itu, Anwar akhirnya mengakui menerima SD daripada Najib dan Zahid untuk menjadi PM sebelum ini, sekaligus mengesahkan pendedahan Tajuddin.

Anwar mengakui kewujudan SD tersebut bagaimanapun terdapat syarat sokongan yang dibuat Najib supaya kes mahkamah mensabitkan bekas PM itu “tidak diteruskan”.

“Apa berlaku selepas itu adalah selepas ditandatangani saya diminta untuk memberi kepastian bahawa urusan mahkamah terutama melibatkan Najib itu tidak akan diteruskan dan saya harus guna kuasa saya selaku perdana menteri untuk memastikan ini tidak diteruskan.

“Saya tidak bersedia untuk melakukan itu. Oleh kerana keputusan tegas saya itulah maka Najib mengusulkan calon lain di saat akhir dan menafikan saya,” kata Anwar.

Mengulas lanjut, Shahidan yang juga Menteri Wilayah Persekutuan berkata beliau patuh kepada keputusan Perhimpunan Agung UMNO (PAU) yang memutuskan ‘No Anwar, No DAP’.

Beliau juga berkata Lembaga Disiplin UMNO perlu memanggil Tajuddin, susulan dakwaan terhadap Zahid sebagai presiden parti.

Ahli Parlimen Arau itu berkata selepas Tajuddin dipanggil, UMNO harus menyelesaikan kemelut dalam partinya.

“Pendedahan tersebut menyebabkan luka… dan luka itu harus diperbaiki.

“Luka ini mesti diselesaikan dengan Jawatankuasa (Lembaga) Disiplin (UMNO) panggil Tajuddin tanya pendedahan dibuat. Selepas itu selesaikan,” katanya.

Zahid bohong “No DAP, NO Anwar”, kasihan ahli UMNO: Tajuddin


Saksi kes rasuah terowong Pulau Pinang maut jatuh pangsapuri

Seorang saksi utama kes terowong bawah tanah membabitkan bekas Ketua Menteri Pulau Pinang Lim Guan Eng ditemui maut selepas terjatuh dari sebuah pangsapuri di Pulau Tikus semalam.

Saksi tersebut yang juga pemaju hartanah, Datuk Ewe Swee Kheng disahkan mati selepas jatuh dari Pangsapuri Palazzo oleh Ketua Polis Daerah Timur Laut Soffian Santong.

Bagaimanapun, tiada butiran lanjut didedahkan berhubung kejadian tersebut.

Swee merupakan Pengarah Urusan Syarikat Pemaju hartanah Ewein Bhd yang berpangkalan di Pulau Pinang.

Beliau pernah ditahan Suruhanjaya Pencegahan Rasuah Malaysia (SPRM) pada 2018 sebagai sebahagian daripada siasatan projek terowong bawah tanah di Pulau Pinang.

Menurut laporan Sin Chew Daily, Swee jatuh dari tingkat 17 sebuah pangsapuri mewah pada pukul dua pagi dan jatuh dalam kolam renang bangunan berkenaan.

Susulan penahanannya sebelum ini, Ewein Bhd berkata pihaknya atau anak syarikatnya tidak pernah terlibat dalam projek tersebut.

Ketika perbicaraan yang masih berjalan ketika ini di Mahkamah Sesyen Kuala Lumpur, Guan Eng berdepan empat pertuduhan salah guna kuasa dan rasuah berkait projek pembinaan terowong bawah tanah dan jalan utama di Pulau Pinang bernilai RM6.3 bilion

Pembinaan terowong sepanjang 7.2km itu dikatakan kononnya bakal menjadi jalan raya bawah laut pertama dalam negara menghubungkan Butterworth dan George Town.

Pembinaannya dijalankan bersama antara kerajaan negeri dan Consortium Zenith Construction Sdn Bhd.

Sementara itu, SPRM turut mengesahkan Swee adalah saksi pendakwaan kes dan sudah dimaklumkan berhubung kematian beliau hari ini.


Pakistan mohon bantuan pinjaman dari negara kaya

Perdana Menteri Pakistan Shehbaz Sharif pada Jumaat berkata negara-negara kaya wajar memberi hutang kepada negaranya yang teruk dilanda banjir itu.

Perubahan iklim serta infrastruktur lemah merupakan antara punca kemusnahan besar akibat banjir selepas hujan monsun yang lebat di Pakistan, lapor Bernama.

“Berdasarkan skala dan tahap kemusnahan akibat banjir itu, negara-negara kaya wajar menimbang memberi bantuan hutang kepada Pakistan supaya negara itu mampu berdikari. Malapetaka iklim di luar kawalan kami,” kata Shehbaz menerusi Twitter.

Beliau berkata inilah pemintaan yang saya buat dalam temu bual dengan sebuah rangkaian Amerika.

Banjir yang belum pernah berlaku sebelum ini menonjolkan pelepasan karbon oleh negara kaya.

Setiausaha Agung Pertubuhan Bangsa-Bangsa Bersatu Antonio Guterres bulan ini merayu “sokongan kewangan besar dan segera kepada Pakistan,” dan berkata dunia perlu “menghentikan kegilaan yang dilakukan terhadap alam semula jadi,”


Anak Najib akan berucap semasa taklimat dipanggil Zahid, PM ada program lain

Taklimat Khas Presiden UMNO pada hari ini akan menyaksikan anak perempuan Datuk Seri Najib Razak akan diberi peluang untuk menyampaikan ucapan, selain peguam belanya Tan Sri Muhammad Shafee Abdullah.

Dalam pada itu, turut kelihatan hadir adalah peguam bela baharu Najib, Datuk Zaid Ibrahim yang sebelum ini dipilih Najib untuk mewakili semasa rayuan akhir di Mahkamah Persekutuan tetapi kemudiaan disingkirkan juga pada saat akhir.

Perhimpunan raksasa yang diadakan selepas Najib disabitkan hukuman penjara 12 tahun pada Selasa lalu bagaimanapun tidak dihadiri Naib Presiden, Datuk Seri Ismail Sabri Yaakob kerana perlu menghadiri program lain di kawasannya pada hari ini juga.

Semasa awal program yang berlangsung tadi, Setiausaha Agung UMNO, Datuk Seri Ahmad Maslan mengumumkan Nooryana Najwa dan Shafee bakal memberi ucapan pada sesi taklimat yang diadakan di Dewan Merdeka hari ini tetapi Datin Seri Rosmah Mansor yang turut hadir tidak akan memberi sebarang ucapannya.

Menurut laporan media, semua Ahli Majlis Tertinggi (MT) turut serta dalam program tersebut.

Mesyuarat Biro Politik UMNO sebelum ini antara lain menetapkan fokus topik penting yang akan disentuh pada sesi Taklimat Khas Presiden itu.

Antaranya, kesiapsiagaan yang diperlukan untuk UMNO mendepani Pilihan Raya Umum Ke-15 (PRU-15) serta penjelasan lanjut susulan keputusan Mahkamah Persekutuan, yang mengekalkan sabitan dan hukuman 12 tahun penjara serta denda RM210 juta yang dikenakan ke atas Najib, yang didapati bersalah menyeleweng dana RM42 juta milik SRC International Sdn Bhd..

Panel lima hakim dipengerusikan Ketua Hakim Negara, Tun Tengku Maimun Tuan Mat, pada 23 Ogos lalu, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.

Difahamkan pada malam ini juga satu Mesyuarat MT akan diadakan juga selepas berlangsung Taklimat Khas pada petang ini.


Individu enggan divaksin ancam sistem kesihatan negara

Tahukah anda bukan sekadar ancam nyawa sendiri tetapi individu yang enggan divaksin atau belum menerima suntikan vaksin Covid-19 bakal membebankan sistem kesihatan negara ketika fasa endemik.

Ini kerana virus Covid-19 di dalam badan individu yang tidak dilindungi vaksin berisiko tinggi untuk bermutasi dan menghasilkan varian baharu sekali gus memberi ancaman terhadap orang lain yang lengkap vaksinasi.

Ini kerana individu yang tidak mendapat imuniti daripada vaksin Covid-19 akan membolehkan virus tersebut terus bereplikasi secara meluas di dalam tubuh mereka apabila dijangkiti.

Di samping kewujudan varian Omicron,  isu kelonggaran prosedur ada risiko dari segi mampukah kita memastikan sistem kesihatan awam ini terus terkawal seperti sekarang dan tidak mengalami bebanan yang tinggi pada masa akan datang.

Menteri Kesihatan, Khairy Jamaluddin Abu Bakar baru-baru ini dilaporkan berkata, kerajaan mungkin tidak akan mewajibkan vaksinasi Covid-19, tetapi mereka yang menolak untuk divaksinasi akan berdepan dengan kehidupan yang sukar.

“Kita mungkin tidak akan melaksanakan satu undang-undang Persekutuan iaitu mewajibkan di peringkat negara tetapi saya menggalakkan adalah undang-undang sektoral,” katanya.

Kenyataan Khairy itu dipercayai susulan kumpulan antivaksin kian lantang menyuarakan tidak puas hati mereka walaupun Malaysia kini sudah melepasi sasaran 90 peratus penduduknya diberikan imunisasi Covid-19.

Apabila kerajaan melaksanakan langkah lebih tegas dengan mewajibkan vaksinasi sebagai syarat untuk kakitangan kerajaan termasuk guru bekerja semula, ada antara penentang vaksin ini memetik peruntukan perlembagaan negara bahawa tindakan itu mencabul hak asasi mereka, iaitu kebebasan memutuskan hal-hal berkaitan perubatan mereka.

Malah, seorang anggota tentera memfailkan saman terhadap Angkatan Tentera Malaysia atas alasan diskriminasi, selepas dia dipecat kerana ingkar arahan pada Ogos lalu apabila enggan divaksin.

Dalam pada itu, kerajaan juga telah menggalakkan perlindungan optimum Covid-19 melalui dos penggalak.


Ringgit, bursa saham dibuka rendah

Ringgit dibuka rendah berbanding dolar Amerika Syarikat (AS$) hari ini (29 Jun 2022) berikutan kemerosotan indeks penanda aras AS malam tadi, kata penganalisis, manakala Bursa Malaysia juga turut diniagakan rendah pada pembukaan pagi ini.

Pada jam 9 pagi, mata wang tempatan menyusut kepada 4.3995/4020 berbanding dolar AS daripada 4.3960/3975 sewaktu ditutup semalam, menurut Bernama.

Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid berkata ekuiti penanda aras AS mencatatkan kemerosotan malam tadi berikutan pelabur gelisah dengan laporan keyakinan pengguna AS.

Menurut Conference Board, indeks keyakinan pengguna AS merosot kepada 98.7 mata pada Jun berbanding 103.2 pada Mei — paras terendah yang dilihat sejak Februari 2021.

“Kemerosotan itu mengukuhkan pandangan bahawa ekonomi AS dijangkakan perlahan pada masa akan datang berikutan pengguna bergelut dengan persekitaran kos yang tinggi,” katanya kepada Bernama.

Beliau menambah, pengguna dijangka menyusun semula keutamaan corak perbelanjaan mereka yang boleh menyebabkan pertumbuhan ekonomi yang sederhana memandangkan perbelanjaan pengguna menyumbang 70 peratus daripada ekonomi AS.

Dalam pada itu, hasil Perbendaharaan AS 10-tahun susut hampir tiga mata asas kepada 3.17 peratus, manakala Indeks Dolar AS (DXY) meningkat kepada 104.506 mata.

“Gandingan dolar-ringgit mungkin kekal suram, namun, laporan terkini mengenai semakan semula meningkat bagi unjuran penarafan berdaulat oleh S&P Global Ratings (S&P) — daripada ‘negatif’ kepada ‘stabil,’ memperlihatkan kerajaan Malaysia mempunyai ruang fiskal untuk kekal berkembang.

“Penilaian penarafan S&P adalah bersandarkan pertumbuhan ekonomi yang teguh dan paras imbangan luaran yang baik,” katanya.

Sementara itu, mata wang tempatan diniagakan kebanyakannya tinggi berbanding kumpulan mata wang utama.

Ringgit meningkat berbanding pound Britain kepada 5.3630/3660 daripada 5.3899/3918 sewaktu ditutup pada Selasa, meningkat berbanding dolar Singapura kepada 3.1694/1717 daripada 3.1726/1742 dan mengukuh berbanding euro kepada 4.6278/6305 daripada 4.6527/6543 semalam.

Bagaimanapun, mata wang tempatan jatuh berbanding yen Jepun kepada 3.2349/2370 daripada 3.2333/2346 sebelum ini.

Sementara itu, Bursa Malaysia dibuka rendah dalam kebanyakan indeks hari ini berikutan data ekonomi AS yang suram telah mencetuskan kebimbangan terhadap unjuran pendapatan korporat, menurut penganalisis.

Pada 9.06 pagi, FTSE Bursa Malaysia KLCI (FBM KLCI) susut 9.44 mata kepada 1,445.30 daripada 1,454.74 pada Selasa.

Indeks penanda aras itu dibuka rendah 4.29 mata kepada 1,450.45.

Di pasaran meluas, kaunter rugi mengatasi kaunter untung sebanyak 237 kepada 65, manakala 154 kaunter tidak berubah, 1,850 tidak diniagakan dan 89 yang lain digantung dagangannya.

Naib Presiden Penyelidikan Ekuiti Rakuten Trade Sdn Bhd, Thong Pak Leng berkata Wall Street merosot selepas dibuka kukuh berikutan pengeluaran data ekonomi AS yang menghampakan.

Purata Perindustrian Dow Jones susut 491 mata, manakala Nasdaq berkurangan sebanyak 343 mata.


Tak perlu kuarantin bagi pengembara pernah positif Covid-19 tapi lengkap vaksin

Pengembara yang pernah dijangkiti Covid-19 dan telah lengkap vaksinasi tidak perlu menjalani kuarantin wajib setibanya di Malaysia, namun masih perlu melakukan ujian pengesanan wabak menggunakan RTK antigen (Ag) di pintu masuk antarabangsa (PMA).

Menteri Kesihatan Khairy Jamaluddin Abu Bakar bagaimanapun berkata bagi pengembara yang belum menerima vaksinasi lengkap atau tidak divaksin, mereka akan menjalani kuarantin wajib tujuh hari di stesen kuarantin setibanya di negara ini serta melakukan ujian pengesanan Covid-19, menurut laporan Bernama.

“Berdasarkan data dan bukti saintifik serta pengalaman negara lain berkaitan pengurusan kemasukan pengembara yang pernah dijangkiti Covid-19, kerajaan mengambil pendekatan bahawa pengembara dengan sejarah dijangkiti wabak itu hendaklah lengkap divaksin dan mengemukan bukti penerimaannya.

“Pengembara juga perlu mengemukakan bukti dijangkiti wabak itu dalam tempoh 11 hari hingga 60 hari sebelum berlepas ke Malaysia, melalui keputusan ujian makmal yang dicetak atau secara digital.

“Pengembara yang mempunyai sejarah kemasukan ke hospital kerana dijangkiti Covid-19 perlu mengemukakan surat “Fit to Travel” daripada pengamal perubatan di hospital terbabit,” katanya dalam kenyataan hari ini.

Khairy berkata perkara itu antara prosedur operasi standard (SOP) terkini bagi pengembara dengan sejarah jangkitan wabak itu yang akan berkuat kuasa mulai esok.

Beliau berkata Malaysia masih mengamalkan prosedur kawalan sempadan termasuk pengujian dan kuarantin ke atas pengembara yang tiba ke negara, justeru kes dengan ujian RT-PCR positif tidak dibenarkan masuk.

Katanya bagi pengembara yang menjalani isolasi atau pengasingan di tempat kediaman termasuk hotel kerana dijangkiti Covid-19 dan tidak dimasukkan ke hospital, mereka perlu menjalani ujian saringan RTK Ag profesional dalam tempoh dua hari sebelum berlepas ke Malaysia.

“Hanya individu dengan keputusan negatif sahaja dibenarkan meneruskan perjalanan. Kesemua dokumen berkaitan hendaklah dibawa dan ditunjukkan kepada pihak berkuasa penerbangan dan kesihatan di pintu masuk, sekiranya diminta,” katanya.

Sementara itu bagi pengembara yang tidak pernah dijangkiti Covid-19, ketetapan semasa masih terpakai dan sebarang perkembangan mengenai situasi dan ketetapan baharu bagi pengembara akan dimaklumkan dari semasa ke semasa.


Bekas pengarah SPRM dedah banyak bukti skandal LCS berada di luar negara

Banyak bukti melibatkan skandal enam kapal tempur pesisir (LCS) yang gagal disiapkan berada di luar negara, kata seorang bekas pengarah Suruhanjaya Pencegahan Rasuah Malaysia (SPRM).

Bekas Pengarah Bahagian Operasi Khas (BOK) SPRM, Datuk Bahri Mohammad Zin mendedahkan siasatan berhubung skandal kapal tersebut sudah bermula sejak 2010 bagaimanapun ia gagal mendapat kerjasama daripada luar negara untuk diteruskan siasatan.

“Fail sudah dibuka namun tidak mendapat kerjasama daripada luar negara…siasatan itu diusahakan sejak 2010 namun sampai sekarang tiada maklum balas daripada pihak berkenaan.

“Seingat saya, banyak kali pihak Peguam Negara (AG) menghantar surat kepada pihak luar negara, namun tiada maklum balas.

“Siasatan jadi sukar kerana banyak bukti berada di luar negara,” katanya dipetik laporan BH hari ini.

Pendedahan Bahri tersebut dilihat sama dengan dakwaan dibuat Timbalan Presiden PKR, Rafizi Ramli yang membuat pendedahan sejumlah wang negara dilarikan oleh syarikat luar pesisir.

Rafizi mendakwa sebanyak RM192 juta didakwa dilarikan sebuah syarikat yang berpengkalan di Malta dalan skandal LCS.

Jelasnya, pendedahan itu terdapat dalam siasatan dalaman berhubung skandal LCS dimana Alizes Marine Limited yang ditubuhkan di Malta paling banyak menerima bayaran bagi perkhidmatan pembekalan tidak wujud.

Menurut Rafizi lagi, Alizes Marine Limited dilantik subkontraktor projek LCS sebagai pembekal alat gantian atas cadangan DCNS (syarikat Perancis yang sering dikaitkan dengan Datuk Seri Najib Razak), kontraktor teknikal projek LCS yang menyediakan reka bentuk dan spesifikasi teknikal Gowind.

Alizes Marine Limited dicadangkan atas ia sebuah syarikat pembekal pertahanan Perancis yang menggunakan nama Alizes Marine France.

Mengulas lanjut, Bahri berkata penubuhan Suruhanjaya Siasatan Diraja (RCI) hanya akan melengah-lengahkan pendakwaan kerana bukan badan penguatkuasa dan kehakiman.

“Penemuan melalui RCI tidak boleh menyebabkan seseorang itu diheret ke penjara.

“Siasatan melalui RCI cuma untuk mengenalpasti siapa yang terbabit atau bertanggungjawab sahaja, tidak lebih daripada itu,” katanya lagi.

Skandal LCS mula ‘terbongkar’ apabila Jawatankuasa Kira-Kira Wang Negara (PAC) menyenaraikan sembilan rumusan sebagai punca kepincangan projek pembinaan enam kapal LCS bagi kegunaan Tentera Laut Diraja Malaysia (TLDM) bernilai RM9 bilion.

Melalui laporan PAC itu, kerajaan sudah membayar RM6.083 bilion untuk projek lima kapal LCS kepada Boustead Naval Shipyard Sdn Bhd (BNS) bagi projek runding terus itu, namun tiada kapal diterima setakat ini.

Untuk rekod, pemberian kontrak pembekalan enam kapal LCS itu diberikan ketika Barisan Nasional (BN)/UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Ketika itu, Najib menjadi Perdana Menteri, manakala Datuk Seri Ahmad Zahid Hamidi sebagai Menteri Pertahanan mulai 2009 hingga 2013, sebelum digantikan Datuk Seri Hishammuddin Hussein.


DUN Johor lulus pindaan calon 18 tahun bertanding pilihan raya

Dewan Undangan Negeri (DUN) Johor hari ini meluluskan pindaan Enakmen Undang-Undang Tubuh Kerajaan 1895 (Pindaan) 2021 bagi menurunkan had umur warganegara yang layak menjadi Ahli Dewan Undangan Negeri (ADUN) daripada 21 tahun kepada 18 tahun.

Cadangan pindaan had umur terhadap Fasal 16 Bahagian 2, Undang-Undang Tubuh Kerajaan Johor 1895 itu, yang dikemukakan Menteri Besar Datuk Hasni Mohammad dan disokong ADUN Semarang Datuk Samsolbari Jamali, diluluskan sebulat suara selepas bacaan kali ketiga, menurut laporan Bernama.

“Bahawa dengan ini diperundang-undangkan oleh Dewan Negeri Johor seperti berikut: Enakmen ini bolehlah dinamakan Enakmen Undang-Undang Tubuh Kerajaan 1895 (Pindaan) 2021.

“Dan Enakmen ini hendaklah mula berkuat kuasa pada tarikh yang ditetapkan oleh Pihak Berkuasa Negeri melalui pemberitahuan dalam Warta,” kata Speaker DUN Johor Suhaizan Kaiat pada Mesyuarat Ketiga Bagi Penggal Persidangan Keempat DUN Johor yang ke-14 di Bangunan Sultan Ismail hari ini.

Pindaan rang undang-undang itu selari dengan pindaan Perlembagaan Persekutuan sebelum ini yang menurunkan umur kelayakan mengundi daripada 21 kepada 18 tahun.

Ketika membentangkan usul pindaan tersebut, Hasni berkata pindaan itu merupakan satu daripada pelbagai inisiatif berterusan kerajaan negeri melibatkan pemberdayaan orang muda Johor.

“Diharapkan agar pindaan yang dilakukan ini dapat memberikan kemeriahan dan keterujaan dalam pentas demokrasi negara dan negeri Johor khususnya.

“Semoga pentas demokrasi kita tidak dipenuhi dengan permainan persepsi semata-mata, tetapi disemarakkan dengan budaya perdebatan idea yang matang lagi membina untuk kebaikan semua pihak,” kata Hasni, yang merupakan ADUN Benut.

Turut membahaskan pindaan ke atas enakmen tersebut ialah dua ADUN kerajaan iaitu ADUN Panti Hahasrin Hashim dan ADUN Tenggaroh K. Raven Kumar dan dua pembahas pembangkang, ADUN Pulai Sebatang Mohammad Taqiuddin Cheman dan ADUN Stulang Andrew Chen Kah Eng.

Speaker DUN Johor kemudiannya memaklumkan persidangan ditangguhkan ke suatu tarikh yang ditetapkan.

Dengan perkembangan terkini, Johor menjadi negeri terbaharu mengikut jejak beberapa negeri termasuk Pahang, Selangor, Negeri Sembilan dan Pulau Pinang yang meminda perlembagaan negeri masing-masing bagi membenarkan belia berusia 18 tahun bertanding sebagai ADUN pada pilihan raya umum akan datang.


Ketua Menteri umum empat ADUN angkat dari PH di kerusi Bersatu

Kerajaan Pulau Pinang telah melantik Datuk Ahmad Zakiyuddin Abdul Rahman, Lee Khai Loon, Fadhlina Sidek dan Datuk Muhammad Bakhtiar Wan Chik sebagai ‘ADUN Angkat’ susulan pengosongan empat kerusi Dewan Undangan Negeri (DUN) Bertam, Seberang Jaya, Sungai Acheh dan Teluk Bahang.

Ketua Menteri Pulau Pinang Chow Kon Yeow berkata empat ‘ADUN Angkat’ itu dilantik berdasarkan kawasan paling hampir dengan kawasan berkenaan dalam usaha untuk menguruskan masalah yang dihadapi pengundi di kawasan DUN itu, menurut laporan Bernama.

“Sebenarnya apabila empat ADUN (Bersatu) itu keluar Pakatan Harapan (PH) pada 2020, kami telah lantik yang baharu. Cuma setiap tahun kami kemas kini untuk mengambil perubahan itu sebagai pengiktirafan,” katanya kepada pemberita selepas melawat pasar Chowrasta sempena sambutan Hari Wanita Antarabangsa hari ini.

Chow yang juga Pengerusi PH Pulau Pinang berkata tindakan melantik ‘ADUN Angkat’ yang terdiri daripada beberapa ADUN menguruskan kawasan itu bagi membolehkan rakyat dan pengundi di kawasan berkenaan tidak merasa terpinggir selain dilindungi oleh kerajaan negeri dengan peruntukan sama di kawasan masing-masing.

Beliau berkata Ahmad Zakiyuddin yang juga Timbalan Ketua Menteri 1 Pulau Pinang merupakan wakil rakyat Pinang Tunggal akan menjaga DUN Bertam, Lee yang merupakan ADUN Machang Bubok akan menjaga Sebarang Jaya, Muhammad Bakhtiar yang juga Ahli Parlimen Balik Pulau akan menguruskan Teluk Bahang manakala Menteri Pendidikan Fadhlina yang juga Ahli Parlimen Nibong Tebal diberi tugas menjaga Sungai Acheh.

Pada Isnin, DUN Pulau Pinang meluluskan usul bagi mengisytiharkan pengosongan empat kerusi Ahli Dewan Undangan Negeri (ADUN).

Empat ADUN terlibat terdiri daripada ahli Parti Pribumi Bersatu Malaysia (Bersatu) iaitu Dr Afif Bahardin (Seberang Jaya); Zulkfili Ibrahim (Sungai Acheh); Khaliq Mehtab Mohd Ishaq (Bertam) dan Zolkifly Md Lazim (Teluk Bahang) turut diarah keluar meninggalkan sidang DUN pada sebelah tengah hari selepas usul itu diluluskan.

Speaker Datuk Law Choo Kiang turut memaklumkan sesuatu kekosongan luar jangka kerusi DUN tidak boleh diisi memandangkan DUN akan terbubar kurang daripada dua tahun.

Untuk rekod pada 16 Dis lepas, Mahkamah Persekutuan yang diketuai Ketua Hakim Negara Tun Tengku Maimun Tuan Mat menolak permohonan empat ADUN itu untuk mendapatkan kebenaran bagi mencabar Dewan Undangan Negeri daripada meluluskan usul undang-undang anti lompat parti.


Kes baharu naik 100 semalam berbanding Selasa, sifar kematian

Jumlah jangkitan baharu Covid-19 dalam tempoh 24 jam semalam (Rabu, 4 Januari 2023) meningkat semula kepada 433 kes, berbanding 333 yang dicatat pada Selasa, menurut data laman sesawang GitHub Kementerian Kesihatan (KKM) yang dikemas kini tengah malam tadi.

Bagaimanapun, KKM tidak memberi pecahan jumlah kes semalam yang melibatkan varian baharu Omicron BA.5.2 dan BF.7. Kedua-dua varian Covid-19 itu yang mendominasi 80 peratus daripada jangkitan di China, telah dikesan di Malaysia sehingga 31 Disember 2022 lalu.

Daripada jumlah jangkitan baharu semalam, 287 kes melibatkan individu yang telah menerima suntikan vaksin dos penggalak, diikuti 87 (individu yang lengkap divaksinasi); tiada kes (individu belum lengkap divaksinasi); dan 59 kes (individu tidak divaksinasi).

Jangkitan semalam, turut melibatkan 33 kanak-kanak, meningkat berbanding 26 yang dicatatkan pada Selasa.

Jumlah terbaharu itu menjadikan kumulatif positif sejak 25 Januari 2020 sebanyak 5,028,223 dengan 4,979,668 pesakit telah sembuh, termasuk 500 yang pulih semalam.

Sementara itu, KKM juga memaklumkan sehingga semalam 11,696 kes masih aktif, turun lagi berbanding 11,763 yang dilaporkan pada Selasa, manakala 11,084 pesakit masih menjalani kuarantin di rumah (11,109 pada Isnin). Tiada pesakit yang ditempatkan di PKRC.

Menurut KKM, seramai 581 pesakit menerima rawatan di hospital, turun semula berbanding 622 yang direkodkan pada Selasa.

Seramai 31 pesakit dimasukkan ke unit rawatan rapi (32 pada Selasa), dengan 21 daripadanya memerlukan alat bantuan pernafasan (20 pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu, tiada pesakit dilaporkan meninggal dunia akibat komplikasi Covid-19, sekali gus menjadikan kumulatif kematian sejak 17 Mac 2020 kekal kepada 36,859 mangsa, termasuk 7,854 kes kematian di luar fasiliti kesihatan atau ‘brought in death’ (BID).

Kali terakhir Malaysia tidak merekodkan kematian akibat komplikasi Covid-19 ialah pada 25 Disember 2022 lalu.


Isu tambak laut, Gerakan cabar Ketua Menteri Pulau Pinang debat

Ketua Menteri Pulau Pinang, Chow Kon Yeow diajak berdebat berhubung isu pembangunan Pulau Pinang Selatan (PSI) dan Seberang Perai.

Tawaran berdebat itu dilontarkan Presiden Gerakan merangkap Pengerusi Perikatan Nasional (PN) Pulau Pinang, Datuk Dr Dominic Lau Hoe Chai, ia bagi mendapatkan penjelasan berhubung projek tambak laut yang dilihat akan menjejaskan para nelayan selain mengganggu ekosistem alam sekitar.

Katanya, beliau terbuka untuk berdebat isu itu dengan memberikan Kon Yeow peluang menetapkan tarikh, masa dan lokasi debat.

“Saya hanya minta wartawan dan jurukamera serta video dibenarkan membuat liputan sesi debat itu,” katanya dipetik laporan BH.

Dominic terdahulu merasmikan Mesyuarat Agung Tahunan ke 24 Persatuan Orang Asli Semenanjung Malaysia hari ini.

Semalam, Datuk Seri Anwar Ibrahim berkata, kelulusan Penilaian Kesan Alam Sekitar (EIA) bagi projek PSI yang dikeluarkan Jabatan Alam Sekitar (JAS) bukanlah keputusan muktamad yang membenarkan aktiviti tambakan di lokasi dicadangkan.

Perdana Menteri juga menafikan dakwaan enggan ‘melayan’ kekecewaan golongan nelayan dan penduduk setempat yang dijangka terjejas susulan pelaksanaan Projek PSI.

Media sebelum ini melaporkan, EIA bagi projek PSI akhirnya diluluskan JAS dengan 71 syarat yang perlu dipatuhi menerusi surat kepada Kerajaan Pulau Pinang, bertarikh 11 April lalu.

Kon Yeow pula dilaporkan berkata, beberapa proses perlu dilalui terlebih dulu, selain menjelaskan kerja tambakan hanya akan dimulakan pada suku ketiga 2023.

Projek kontroversi itu melalui proses komprehensif berhubung laporan EIA diluluskan pada 25 Jun 2019, tetapi terdapat rayuan sehingga keputusan itu dibatalkan. Laporan baharu diserahkan pada 29 April 2022.


Amber Chia sederhana sambut Tahun Baru Cina

Sambutan Tahun Baru Cina kali ini pastinya berbeza dengan tahun-tahun sebelumnya. Ini kerana masyarakat perlu menyambutnya dengan norma baharu dan sederhana berikutan penularan pandemik Covd-19.

Namun bagi supermodel, Amber Chia, 40, dia bersyukur kerana tahun ini dia masih dapat meraikan perayaan ini bersama keluarga memandangkan ibu bapanya kebetulan berada di rumahnya di Kuala Lumpur sebelum Perintah Kawalan Pergerakan (PKP) 2020.

“Walaupun Tahun Baharu Cina tahun ini disambut dalam norma baharu, bukan bermakna saya akan melupakan amalan tradisi masyarakat Cina. Justeru, sambutan asas itu tetap ada seperti makan malam bersama keluarga, berbaju baharu dan pemberian ang pau tetapi secara bersederhana,” kata ibu kepada seorang anak ini.

Pun begitu, Amber gembira pada tahun ini kerana dia sekeluarga dapat kunjung-mengunjung saudara dan rakan-rakan terdekat.

Berkongsi persiapan menyambut Tahun Baru Cina, Amber memberitahu, pembelian baju baru menjadi tradisi utama kerana masyarakat Cina percaya, pada permulaan tahun perlu membeli baju baru bagi menandakan tuah yang baru dan seelok-eloknya baju berwarna merah.

Selain itu, masyarakat Cina juga percaya sebelum perayaan, perlu membersihkan rumah, bagi menyambut tahun baru. Pembersihan rumah lazimnya dilakukan beberapa hari sebelum menjelang tahun baru.

“Bagi yang beragama Buddha atau Taoist akan melakukan sembahyang pada malam sebelum tahun baru bagi mengundang “Dewa Kekayaan”. Kemudian pada hari kedua Tahun Baru Cina, upacara sembahyang perlu dilakukan sekali lagi, bagi menandakan ‘pembukaan tahun baru’. Pada hari kedua tahun baru Cina, wanita yang sudah berkahwin digalakkan kembali ke rumah ibu bapa sendiri.

“Antara adat resam lain yang diamalkan, termasuklah pemberian limau Mandarin yang bunyinya dalam bahasa Mandarin sama dengan ‘emas’. Ini bermakna pemberian limau seolah-olah menghadiahkan emas pada orang lain,” katanya.

Selain itu, Amber sekeluarga akan menyediakan makanan mewah menjelang Tahun Baru Cina iaitu Yee Sang yang diperbuat daripada potongan ikan terutamanya ikan salmon segar, kacang tanah, cili, lobak putih, lobak merah, halia, daun limau purut, daun parsli cina, biji bijan bakar dan udang kering goreng. Kuahnya atau penambah rasanya pula diperbuat daripada sos plum.

Dalam pada itu, Amber berpesan agar orang ramai mengambil vaksin dan menjaga Prosedur Operasi Standard (SOP) termasuk memakai topeng muka (mask), sentiasa membersih tangan dan menjaga jarak satu meter.


Taman Sri Pulai Perdana tak kena PKPD

Jawatankuasa Pengurusan Bencana Covid-19 Daerah Johor Bahru melaksanakan tindakan kawalan dalaman di rumah dan fasiliti berkaitan di Taman Sri Pulai Perdana, bermula hari ini susulan 47 kes positif melibatkan Kluster Pulai Perdana Tiga.

Sehubungan itu, Jabatan Kesihatan Negeri Johor (JKNJohor) menafikan mesej tular yang mengatakan taman berkenaan dikenakan Perintah Kawalan Pergerakan Diperketat (PKPD) secara pentadbiran.

Pengarah JKNJohor Datuk Dr Aman Rabu berkata, susulan aktiviti pengesanan kes secara aktif dan siasatan dijalankan mendapati rumah terbabit berselerak di sekitar taman perumahan berkenaan.

“Dengan itu, tindakan kawalan dalaman pada rumah-rumah dan fasiliti berkaitan telah dilaksanakan bermula 10 Januari.

“Semua kes positif telah diisolasi dan kontak rapat kes yang dikenal pasti menjalani pengasingan di rumah,” katanya dalam kenyataan malam ini.

Menurutnya fasiliti umum yang berpotensi untuk menjadi tempat penyebaran seperti masjid dan sekolah di dalam kawasan itu juga telah dikenal pasti dan ditutup buat sementara waktu bagi tujuan siasatan dan pengesanan kes secara berterusan.

“JKNJohor menafikan mesej yang sedang tular berkaitan pewartaan seluruh kawasan Taman Sri Pulai Perdana sebagai kawasan PKPD pentadbiran.

“Tindakan kawalan dalaman telah dilaksanakan oleh Jawatankuasa Pengurusan Bencana Covid-19 Daerah Johor Bahru skoran daripada pelaporan 47 kes positif melibatkan Kluster Pulai Perdana Tiga pada 10 Januari 2021,” katanya.

Sehubungan itu, menasihatkan agar masyarakat mendapatkan maklumat sahih dari sumber yang rasmi sahaja, selain tidak menularkan sebarang berita tidak sahih agar tidak mencetuskan kebimbangan atau kekeliruan dalam kalangan masyarakat.

Terdahulu, tular mesej mengenai PKPD secara pentadbiran dilaksanakan di taman perumahan itu dengan pihak sekolah diminta memaklumkan kepada murid di sekitar kawasan perumahan berkenaan untuk tidak hadir ke sekolah.


Polis berkas suspek kes bunuh suami isteri di Genting

Polis berjaya menahan seorang lelaki malam tadi bagi membantu siasatan membunuh sepasang suami isteri di sebuah rumah di Taman Bercham Aman di Ipoh pagi semalam.

Ketua Polis Perak Datuk Mior Faridalathrash Wahid berkata lelaki berusia 61 tahun itu yang juga adik kepada mangsa lelaki ditahan di Genting Highlands, Pahang kira-kira 7.45 malam, lapor Bernama.

“Polis juga menjumpai sebilah kapak yang dipercayai senjata digunakan untuk mendatangkan kematian kepada mangsa,” katanya dalam kenyataan.

Beliau berkata ujian saringan air kencing mendapati suspek bebas daripada pengaruh dadah dan akan dibawa ke Mahkamah Majistret di sini pagi ini untuk permohonan reman bagi membolehkan siasatan lanjut dilakukan.

Menurut Mior Faridalathrash, kes bunuh itu berjaya diselesaikan dalam tempoh 11 jam selepas laporan diterima dan pihaknya mengucapkan terima kasih kepada polis Pahang, pengurusan Resorts World Genting dan orang awam atas kerjasama sehingga suspek berjaya ditangkap dalam masa singkat.

Semalam, mayat suri rumah Ooi Tin Lu, 59, dan suaminya Ng Chun Hon, 64, seorang mekanik ditemukan berlumuran darah di ruang tamu rumah berkenaan oleh abang Chun Hon yang balik ke rumah selepas bekerja lalu melaporkan kepada polis kira-kira 8.50 pagi.

Pasukan polis bersama pihak Hospital Raja Permaisuri Bainun yang tiba di tempat kejadian mendapati kedua-dua mayat ditempatkan berdekatan dengan satu daripadanya tertiarap manakala satu lagi tersandar pada dinding dipercayai mati akibat kecederaan di kepala disebabkan senjata tajam dan objek tumpul namun tiada senjata ditemukan.

Susulan itu, polis memburu suspek yang juga adik lelaki Chun Hon yang menghilangkan diri bersama kereta jenis Proton Saga milik Ooi.


Bukan ahli PKR tapi bendera dikibar itu sah, kata Fahmi

PKR tampil menafikan dua individu yang ditahan polis berkaitan kes culik seorang warga Palestin adalah ahlinya.

Penafian itu dibuat susulan penularan gambar dalam media sosial sepasang suami isteri mengibarkan bendera PKR yang juga antara 11 individu ditahan polis dipercayai terlibat agensi perisikan Israel Mossad.

Ketua Penerangan PKR, Fahmi Fadzil, berkata dakwaan tular di media sosial mengaitkan pasangan suami isteri itu dengan PKR adalah tidak benar.

Tegasnya, tindakan kedua-dua individu itu memuat naik gambar bersama bendera PKR di media sosial adalah pilihan dan kebebasan individu untuk menyokong mana-mana parti politik namun tiada kaitan dengan PKR.

“Semalam, tular di media sosial dakwaan bahawa dua individu yang ditahan itu adalah anggota PKR atau ada kaitan dengan parti. Individu itu didakwa punyai hubungan dengan Mossad.

“Saya sahkan dua individu itu iaitu Nidarayahu Zainal dan Raibafie Amdan bukan anggota mana-mana Cabang PKR dan tiada kaitan dengan parti.

“Berhubung gambar individu itu mengangkat bendera PKR atau gambar akaun Facebook dengan logo PKR sekitar 2018, ia tindakan dan pilihan individu terbabit dan tidak ada kaitan sama sekali dengan parti,” katanya dalam satu kenyataan, hari ini.

Semalam, NST dalam laporannya mendakwa ejen Mossad memasuki negara ini dalam usaha mengesan dan menculik rakyat Palestin yang mereka percaya sebagai aset Briged Hamas al-Qassam.

Menurut laporan itu, Mossad dipercayai merekrut aset tempatan untuk membantu rejim Zionis memburu anggota Hamas di Malaysia, termasuk dalam kes penculikan dua lelaki Palestin dipercayai aset Briged Hamas al-Qassam di ibu negara, baru-baru ini.

Pada 14 Oktober lalu, seramai 11 individu termasuk seorang wanita dihadapkan di Mahkamah Majistret atas dakwaan menculik seorang warga Palestin bagi mendapatkan maklumat berkaitan perisian yang digunakan untuk menggodam telefon bimbit, bulan lalu.

Semua tertuduh iaitu Edy Ko’im Said, 40; Mohamad Norakmal Hassan, 41; Dody Junaidi, 42;, Tengku Arif Bongsu Tengku Hamid, 39; Mohamad Naziree Mustapha, 39; Faizull Hardey Mohd Isa, 40; Muhammad Iqmal Abdul Rahis, 25; Mohamad Sufian Saly, 23; dan Muhammad Al Hatim Mohd Fauzi, 21; selain Nidarahayu, 34, dan Raibafie, 39.

Mereka didakwa dengan niat bersama menahan Omar Z M Albelbaisy Reeda, 31, dengan cara tidak berpatutan untuk mendapatkan ganjaran iaitu rahsia maklumat untuk membuat dan menyahaktif perisian komputer yang digunakan untuk menggodam telefon bimbit.


Lelaki ditangkap selepas bakar tafsir al-Quran hadiah bekas kekasih

Kerana kecewa akibat putus cinta dengan kekasih beragama Islam, seorang lelaki bertindak membakar tafsir al-Quran hadiah daripada wanita berkenaan, semalam.

Akibatnya dia ditangkap polis dan disiasat mengikut Seksyen 435 Kanun Keseksaan yang boleh membawa hukuman penjara 14 tahun dan denda, manakala penjara dua tahun dan denda atau kedua-duanya bagi kesalahan mengikut Seksyen 295 Kanun Keseksaan.

Ketua Polis Kedah, Datuk Kamarul Zaman Mamat mengesahkan polis menahan seorang lelaki bukan Islam berusia 36 tahun yang dituduh membakar senaskhah tafsir al-Quran di belakang sebuah tandas awam di Pekan Kuala Nerang, Kedah, semalam.

Tangkapan dibuat selepas polis membuka kertas siasatan susulan laporan seorang lelaki mengatakan telah menerima video melalui aplikasi WhatsApp menunjukkan seseorang sedang membakar tafsir al-Quran, katanya.

Beliau berkata kejadian berlaku di depan rumah kedai suspek dan dalam siasatan awal polis merampas sisa tafsir al-Quran itu.

“Pihak polis turut merampas dua telefon bimbit, pemetik api dan sepasang selipar yang dipercayai diguna ketika kejadian.

“Siasatan juga mendapati motif perbuatan suspek adalah disebabkan perasaan marah dan kecewa dengan kekasihnya seorang wanita Islam yang telah berubah hati.

“Naskhah tafsir al-Quran yang dibakar tersebut adalah hadiah pemberian wanita berkenaan,” katanya dalam satu kenyataan hari ini.

Beliau berkata, suspek bagaimanapun mendakwa tidak berniat untuk menyentuh sensitiviti agama.

Kamarul Zaman berkata suspek telah direman dan kertas siasatan akan dirujuk kepada Timbalan Pendakwa Raya untuk tindakan lanjut.


Imuniti kelompok perlu dicapai untuk sektor ekonomi kembali normal

Sasaran untuk mencapai imuniti kelompok penting bagi memastikan sektor ekonomi kembali normal dan memulihkan pendapatan rakyat yang terjejas, kata Pengarah Belanjawan Negara Datuk Johan Mahmood Merican.

Johan menggesa supaya orang ramai mendaftar janji temu vaksinasi dan mematuhi jadual pengambilan vaksin Covid-19 sekiranya sudah mendapat giliran mereka.

“Oleh itu, menjadi tanggungjawab rakyat Malaysia untuk memastikan imuniti kelompok dapat dicapai.

“Kerajaan hanya mampu membantu setakat yang termampu (melalui pakej rangsangan) tetapi akhirnya jika ekonomi terus ditutup, bantuan daripada kerajaan tidak dapat membantu atau menggantikan sepenuhnya kehilangan pendapatan tersebut,” katanya dipetik Bernama semasa wawancara semalam.

Jelasnya lagi, Perdana Menteri Tan Sri Muhyiddin Yassin sentiasa memantau perjalanan pemberian vaksinasi agar ia berjalan dengan pantas, malah Program Strategik Memperkasa Rakyat dan Ekonomi (PEMERKASA) Tambahan yang diumumkan baru-baru ini juga memberi fokus khusus terhadap kapasiti kesihatan awam.

Pada 31 Mei lepas, kerajaan mengumumkan PEMERKASA Tambahan bernilai RM40 bilion, yang menjadi pelengkap kepada pakej bantuan dan rangsangan ekonomi terdahulu – dengan tiga matlamat utama, meningkatkan kapasiti kesihatan awam dengan peruntukan sebanyak RM1 bilion, meneruskan agenda Prihatin sebanyak RM33 bilion dan menyokong kelangsungan perniagaan sebanyak RM6 bilion.

Pada masa sama, Johan turut menolak dakwaan bahawa pakej rangsangan PEMERKASA Tambahan hanya memberi fokus kepada golongan B40 manakala kebajikan golongan M40 diabaikan.

“Bantuan yang diberikan adalah dengan objektif untuk membantu mereka yang terjejas iaitu mereka yang dalam kategori pendapatan rendah.

“Saya bukan tidak bersimpati dengan golongan M40 atau T20, tetapi hakikatnya apabila berlaku krisis seperti ini (pandemik), dalam keadaan di mana ekonomi terpaksa ditutup dan tidak dapat dilaksanakan, yang terjejas sekali adalah mereka yang berpendapatan rendah,” katanya.

Katanya perlu diingatkan bahawa Belanjawan 2021 dan enam pakej rangsangan yang diumumkan sebelum ini, pelbagai bantuan telah disalurkan kepada golongan M40 dan beliau percaya golongan itu telah mendapat manfaat yang lebih daripada apa yang diperoleh oleh golongan B40 kali ini.

Ditanya adakah perlu bantuan oleh kerajaan dihadkan sehingga satu ketika sahaja dan tidak secara berterusan, Johan berkata pakej rangsangan seperti ini sememangnya bersifat sementara dan hanya diberikan ketika negara dilanda krisis sahaja.

“Ia tidak mampu dibuat secara berterusan kerana semua ini dibiayai oleh pinjaman. Pinjaman ini akhirnya perlu dibayar balik. Oleh itu, ia tertumpu pada masa ini, COVID-19, semasa keadaan ekonomi tidak dapat dibuka secara biasa dan ramai yang tidak dapat mencari nafkah,” katanya.

Johan berkata sejak COVID-19 melanda negara, kerajaan telah melaksanakan pelbagai pakej bantuan dan rangsangan ekonomi berjumlah RM340 bilion.

Katanya sehingga kini, ia telah memberi manfaat kepada lebih 20 juta ahli isi rumah dan lebih 2 juta perniagaan dengan suntikan ekonomi melebihi RM200 bilion.


SOP perjalanan umrah akan dimuktamad pertengahan Feb

Penilaian risiko dan prosedur operasi standard (SOP) perjalanan umrah khusus bagi garis masa pembukaan semula perjalanan umrah, akan dimuktamadkan menjelang pertengahan Februari ini.

Menurut kenyataan bersama Kementerian Pelancongan, Seni dan Budaya (MOTAC) dan Kementerian Kesihatan (KKM) hari ini, perkara itu adalah maklum balas daripada sesi libat urus kedua-dua kementerian itu bersama Persatuan Agensi Pelancongan (UMRAH) hari ini, menurut laporan Bernama.

Libat urus yang dikendalikan Menteri Pelancongan, Seni dan Budaya Datuk Seri Nancy Shukri dan Menteri Kesihatan Khairy Jamaluddin itu adalah bagi mendapatkan maklum balas berhubung hala tuju industri umrah susulan keputusan penangguhan sementara yang sedang berkuat kuasa.

“Kedua-dua menteri dalam maklum balas mereka telah menyatakan komitmen untuk memperincikan dan memperhalusi setiap isu serta cadangan yang dikemukakan di peringkat kementerian masing-masing sebelum membentangkan cadangan penambahbaikan kepada Mesyuarat Kuartet Menteri COVID-19 akan datang,” menurut kenyataan itu.

Antara perkara yang dibangkitkan oleh pemain industri pelancongan umrah adalah SOP berkaitan pelaksanaan perjalanan umrah, isu bayaran balik dan penjadualan semula penerbangan, perlindungan insurans, garis masa pembukaan semula perjalanan umrah dan bantuan pemulihan kepada industri pelancongan.

Sehubungan itu, kedua-dua kementerian berharap agar semua pemain industri dapat memberikan kerjasama sepenuhnya bagi memastikan aktiviti umrah dapat terus dilaksanakan dengan selamat.

Turut hadir dalam sesi libat urus itu pengurusan tertinggi kedua-dua kementerian, wakil agensi persekutuan seperti Agensi Pengurusan Bencana Negara (NADMA) dan Jabatan Imigresen Malaysia serta ahli daripada Persatuan Syarikat Pengendalian Pelancongan Bumiputera Malaysia (BUMITRA), Persatuan Agensi Pelancongan Umrah dan Haji (PAPUH) dan Persatuan Ejen-Ejen Pelancongan dan Pengembaraan Malaysia (MATTA).


Tak derhaka titah Agong, hanya Najib dan Zahid derhaka kepada parti

Pemimpin UMNO tidak derhaka kepada Yang di-Pertuan Agong (YDPA) walaupun menolak tempoh 14 hari diberikan Presiden UMNO, Datuk Seri Ahmad Zahid Hamidi sebaliknya kumpulan yang ingkar melanggar keputusan Perhimpunan Agung UMNO (PAU) 2020 adalah penderhaka sebenar kepada parti.

Bekas ahli Majlis Tertinggi, Datuk Seri Mohamed Nazri Aziz membidas kenyataan bekas Presiden, Datuk Seri Najib Razak yang mendakwa pemimpin UMNO menolak sidang Parlimen diadakan segera derhaka kepada YDPA walhal sudah terbukti niat gesaan tersebut sebenarnya bertujuan menyokong Ketua Pembangkang, Datuk Seri Anwar Ibrahim sebagai Perdana Menteri (PM) dan bekerjasama dengan DAP.

“Macam mana nak buang kita Ahli-Ahli Parlimen yang berdiri teguh dan tegas tak menyokong Anwar?

“Macam mana nak buang kita sebab kita pegang kepada keputusan parti? Jadi silaplah katakan siapa tak sokong Anwar boleh dipecat. Silalah, itu sahaja. Kita akur dengan keputusan PAU 2020,” katanya kepada Agenda Daily.

Najib dalam kenyataan semalam mengecam kumpulan dalam UMNO yang didakwa menderhaka dengan titah Agong dan memberi amaran mereka tidak akan menjadi calon dalam Pilihan Raya Umum (PRU) nanti sebagai tindak balas keingkaran mereka.

Kenyataan bekas PM itu dilihat menyokong pendirian Zahid selepas mesyuarat Biro Politik tempoh hari yang memberikan tempoh 14 hari kepada kerajaan Perikatan Nasional supaya membuka sidang Parlimen dengan segera.

“Kita ini sebagai Ahli Parlimen UMNO kita terikat dengan keputusan PAU 2020 yang telah memutuskan dua perkara,” kata Nazri lagi.

Ketetapan semasa PAU tersebut adalah memutuskan kerjasama dengan PN semasa PRU15 dan bukan sekarang, kedua menolak sebarang kerjasama dengan Anwar dan DAP.

Nazri juga mengingatkan pemimpin UMNO yang tergesa-gesa untuk bekerjasama dengan Anwar supaya tidak membelakangi keputusan yang dibuat oleh perwakilan UMNO semasa PAU lalu dan menjadikan keputusan semasa PRU14 lalu sebagai iktibar untuk tidak mengulangi kesilapan sama.

“Kita tak boleh mendahului perwakilan, yang jelas kita ditolak oleh rakyat pada PRU14.

“Itu jelas kena ingat kembali peristiwa UMNO ditolak oleh pengundi pada PRU14 siapa yang patut jadi pemimpin dan siapa yang tidak patut jadi pemimpin berdasarkan pada keputusan PRU14,” katanya lagi.

Terdahulu, Nazri mendedahkan wujud satu lagi gerakan mengumpulkan surat akuan bersumpah (SD) bertujuan untuk melawan Zahid yang didakwa menjadi ejen kepada Anwar.

Kumpulan tersebut setakat ini berjaya mendapatkan tandatangan 25 daripada 41 wakil rakyat BN untuk menyokong bekas Naib Presiden UMNO, Datuk Seri Hishammuddin Tun Hussein.

Minggu lalu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Titah YDPA itu menjadi isu hangat dikalangan blok pembangkang yang mendesak sidang Parlimen disegerakan dan Zahid bersama Najib pula dilihat cenderung senada dengan Anwar yang terus mendesak kerajaan PN.

Untuk rekod, Zahid dan Najib sebelum ini dikaitkan dengan surat sokongan kepada Anwar yang dihantar ke Istana Negara dan juga isu klip audio pakatan sulit Anwar-Zahid yang menjadi perbualan hangat dikalangan pemerhati politik.


MAQIS rampas produk babi bernilai RM453,600

Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas 9,180 kilogram (kg) produk babi bernilai RM453,600 kerana diimport tanpa permit di Pelabuhan Pangkalan Kontena Butterworth Utara (NBCT), di sini dua hari lepas.

Pengarahnya Muhammad Ikram Abd Talib berkata pemeriksaan pihaknya mendapati sebuah kontena yang membawa 1,125 kotak produk babi dari China itu diimport ke Malaysia tanpa permit import MAQIS, lapor Bernama.

“Semua produk babi yang telah ditinkan itu dianggarkan bernilai RM453,600 dan kes tersebut disiasat menurut Seksyen 11 (1), Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11 (3) akta yang sama,” katanya dalam kenyataan hari ini.

Katanya tindakan penguatkuasaan perlu diambil bagi menghalang risiko kemasukan virus penyakit Demam Babi Afrika (ASF) ke negara ini yang mampu menjejaskan industri penternakan babi di Malaysia.

Beliau berkata antara produk berisiko berlaku penularan ASF ialah babi salai, sosej babi, produk babi yang ditinkan dan seumpamanya.


Kenyataan Khalid dalam isu pengampunan Najib bukan pendirian parti: Mat Sabu

Parti Amanah tidak ada membuat pendirian menolak pengampunan Datuk Seri Najib Razak, kata Datuk Seri Mohammad Sabu.

Presiden Amanah itu terpaksa memberi penjelasan susulan kenyataan dikeluarkan oleh Pengarah Komunikasi Amanah, Khalid Samad baru-baru ini yang tidak bersetuju sekiranya Najib diampunkan oleh Lembaga Pengampunan.

“Pemimpin Amanah berhak menyuarakan pandangan, tetapi mereka terikat dengan keputusan parti. Inilah ‘normal practice’ dalam mana-mana organisasi. Setiap individu mempunyai kebebasan untuk memberikan pandangan sebagaimana hak yang diberikan dalam perlembagaan.

“Namun dalam konteks organisasi, pandangan individu tidak mewakili organisasi atau parti melainkan ia adalah keputusan rasmi parti tersebut yang diputuskan dalam mesyuarat parti.

“Parti Amanah, Parti Keadilan Rakyat (PKR) atau DAP yang bergabung dalam Pakatan Harapan (PH tertakluk kepada keputusan PH yang perlu diutamakan jika bercanggah dengan keputusan parti,” katanya dalam satu kenyataan.

Penjelasan Mat Sabu itu secara tidak langsung menunjukkan kenyataan Khalid itu bukan pendirian rasmi parti itu berhubung isu pengampunan Najib.

Jelasnya lagi, keputusan untuk mengampunkan Najib terletak sepenuhnya kepada budi bicara Yang di-Pertuan Agong.

“Dalam kes melibatkan Najib, kuasa tertinggi yang mempunyai hak untuk membuat keputusan adalah Yang di-Pertuan Agong.

“Semua pihak perlu menghormati sebarang keputusan Yang di-Pertuan Agong. Bagaimanapun, semua pihak yang menyuarakan pandangan dalam isu ini sayang kepada kerajaan perpaduan.

“Dalam masa sama, kerajaan perpaduan perlu memberi fokus kepada khidmat kepada rakyat sebagaimana yang diamanahkan,” katanya lagi.


Boleh mohon semula jika tercicir dalam RMK12, Bajet 2022

Mana-mana kementerian, kerajaan negeri, Ahli Parlimen dan Ahli Dewan Undangan Negeri (ADUN) yang tidak mendapat peruntukan kewangan dalam Rancangan Malaysia Ke-12 (RMK12) dan Bajet 2022 meskipun telah membuat permohonan, boleh mengemukakan semula permohonan mereka mulai Mac tahun depan.

Menurut laporan Bernama, Menteri di Jabatan Perdana Menteri (Ekonomi) Datuk Seri Mustapa Mohamed berkata permohonan boleh dilakukan secara dalam talian melalui Sistem MyProjek bermula 1 Mac 2022 sehingga 31 Mac 2022.

Unit Perancang Ekonomi (EPU) akan mengedarkan surat pekeliling mengenai perkara berkenaan, katanya ketika menggulung perbahasan Rang Undang-Undang Perbekalan 2022 peringkat dasar bagi Jabatan Perdana Menteri (Ekonomi) di Dewan Rakyat, hari ini.

“Sebagai agensi pusat yang merentasi kesemua kementerian termasuk Kementerian Kewangan, kita (EPU) bertanggungjawab untuk menimbang peruntukan yang dipohon dan sebarang proses penambahbaikan akan dibuat tahun depan.

“Pada masa sekarang, EPU lebih banyak berhubung dengan kementerian-kementerian secara terus.

“Namun, berdasarkan lebih 600 sesi libat urus yang dibuat dalam RMK12, kerajaan negeri, Ahli Parlimen dan ADUN juga mahu melibatkan diri dengan lebih intensif,” katanya.

Mustapa berkata sejak RMK10, kerajaan telah mula menimbang sebarang pelan setiap tahun atau secara rancangan boleh pinda yang lebih anjal dan fleksibel, berbanding kaedah menetapkan satu jumlah tetap untuk setiap lima tahun, seperti yang dilakukan sebelum ini.

Bagaimanapun, beliau berkata permohonan itu juga akan mengambil kira kemampuan kerajaan melalui Kementerian Kewangan untuk melaksanakan sebarang perancangan.

“Dalam keadaan Covid-19 ini, kerajaan juga menghadapi kekangan kewangan. Banyak permohonan kita terima. Jadi, dalam semangat Keluarga Malaysia, penting untuk berkompromi, dan negeri lebih berada membantu negeri yang kurang berada,” katanya.

Menjawab persoalan untuk meningkatkan ekuiti bumiputera dalam syarikat, Mustapa menegaskan pegangan sebanyak 17.2 peratus oleh bumiputera setakat 2019 sukar ditingkatkan.

“Ia mencabar kerana ada kecenderungan untuk bumiputera menjual aset mereka kepada bukan bumiputera, dan keduanya masalah struktur di mana ada dasar yang membenarkan milikan 100 peratus dalam bidang pembuatan oleh bukan bumiputera dan pelabur asing.

“Sehubungan itu, kerajaan bercadang untuk meminda Akta Syarikat dan yang berkaitan dengan Suruhanjaya Pencegahan Rasuah Malaysia untuk menghendaki pemilik saham mengisytiharkan pemegang saham terakhir,” kata beliau.

Dalam perkembangan lain, Mustapa berkata bagi agenda membanteras kemiskinan tegar, EPU akan memulakan projek rintis secara bersepadu dengan memilih dua kawasan di setiap negeri di Semenanjung dan empat atau lima kawasan di Sabah dan Sarawak.

“Projek secara ‘one-off’ atau sekali sahaja selama dua tahun ini akan mengumpulkan semua pihak termasuk jabatan kerajaan, universiti, pertubuhan bukan kerajaan dan majlis agama Islam untuk membantu menjana pendapatan golongan itu,” katanya sambil memaklumkan ia akan bermula tahun depan.

Beliau berkata kerajaan juga akan melancarkan data berpusat iaitu Pusat Data Perlindungan Sosial yang akan mempunyai data penerima bantuan, sekali gus menjadi rujukan kepada semua pihak untuk menyampaikan bantuan kepada golongan yang memerlukan.

Katanya, semua usaha ini adalah selaras dengan hasrat kerajaan dalam RMK12 untuk menghapuskan kemiskinan tegar menjelang 2025 tanpa mengira kaum.


Rayuan kes dadah, anak Mat Sabu dibebaskan

Mahkamah Tinggi Kuala Lumpur membenarkan permohonan rayuan anak Presiden Amanah, Mohamad Sabu dan membebaskannya daripada sabitan kes dadah hari ini.

Mahkamah membenarkan rayuan Ahmad Saiful Islam, 33 tahun, untuk membatalkan keputusan bersalah dan hukuman penjara lapan bulan berhubung kes penyalahgunaan dadah.

Peguam tertuduh, Nasar Khan mengesahkan Hakim Datuk Collin Lawrence Sequerah membenarkan rayuan itu.

Pada 24 Jun tahun lepas, Mahkamah Majistret Kuala Lumpur mendapati Ahmad Saiful bersalah atas kesalahan itu, dan menjatuhkan hukuman penjara lapan bulan.

Ahmad Saiful didakwa menggunakan dadah jenis THC di sebuah hotel di Kuala Lumpur pada 2.05 pagi pada 5 Jan tahun lepas.

Tertuduh didakwa mengikut Seksyen 15(1)(a) Akta Dadah Berbahaya 1952 yang memperuntukkan hukuman penjara maksimum dua tahun atau denda tidak melebihi RM5,000 atau kedua-duanya sekali.

Mahkamah rendah memerintahkan Ahmad Saiful menjalani hukuman penjara mulai 24 Jun tahun lepas. Bagaimanapun, ia membenarkan permohonan tertuduh untuk menangguhkan hukuman penjara, sementara menunggu rayuannya di Mahkamah Tinggi.

Enam saksi pendakwaan dan dua saksi pembelaan, termasuk tertuduh, hadir ke kandang saksi semasa perbicaraan bermula 15 Okt 2019.

Pada 19 Jun 2019, media melaporkan Ahmad Saiful didakwa enam hari sebelum itu di Mahkamah Majistret Kuala Lumpur atas tuduhan mengambil dadah itu.

Tertuduh didakwa mengikut Seksyen 15(1)(a) Akta Dadah Berbahaya 1952, yang memperuntukkan hukuman denda maksimum RM5,000 atau penjara maksimum dua tahun.


Pusat pemberian vaksin dibuka di semua lapangan terbang

Pusat Pemberian Vaksin Industri (PPVIN) bagi sektor pengangkutan udara akan dibuka di semua lapangan terbang di seluruh negara, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Katanya Badan Bertindak Imunisasi Covid-19 (CITF) akan berbuat demikian kerana sektor pengangkutan udara masih beroperasi walaupun berlaku pengurangan penerbangan.

“Setakat ini pembukaan PPVIN udara diberikan kepada Lapangan Terbang Antarabangsa Kuala Lumpur (KLIA) mulai semalam dengan 22,243 petugas barisan hadapan di situ akan diberi vaksin.

“Ini sektor penting yang masih beroperasi ketika kawalan pergerakan. Walaupun ada pengurangan penerbangan di lapangan terbang di Malaysia, sektor ini terus beroperasi.

“Untuk melindungi kakitangan terbabit, CITF membuat keputusan untuk mengutamakan sektor pengangkutan udara dalam PICK bawah industri perlu.

“Saya juga akan memberi perhatian kepada sektor pengangkutan udara dan lapangan terbang di negeri lain supaya pekerjanya turut dilindungi dengan vaksin,” katanya selepas melawat PPVIN di KLIA yang berupaya memberi suntikan vaksin sehingga mencecah 1,000 petugas sehari.

Khairy juga memaklumkan sehingga minggu pertama bulan ini, CITF sudah meluluskan pembukaan 27 PPVIN di seluruh negara.


Saya tak dengar ada rombakan Kabinet, kata TPM

Timbalan Perdana Menteri Datuk Seri Fadillah Yusof berkata belum ada perbincangan mengenai rombakan Kabinet.

Fadillah berkata tidak ada mendengar mengenai spekulasi rombakan Kabinet yang didakwa bakal berlaku, namun menegaskan ia adalah hak Perdana Menteri untuk menentukan barisan pentadbirannya, menurut laporan Bernama.

“Saya belum mendengar mengenainya. Tiada perbincangan tentang perkara itu. Itu adalah prerogatif (hak mutlak) Perdana Menteri (Datuk Seri Anwar Ibrahim),” katanya ketika ditanya mengenai desas-desus mengenai kemungkinan akan berlaku rombakan Kabinet.

“Saya orang bekerja. Saya menurut perintah,” kata Fadillah yang juga Menteri Perladangan dan Komoditi, kepada Media Malaysia di sini, hari ini

Beliau sebaliknya menegaskan bahawa Gabungan Parti Sarawak (GPS) komited dan fokus untuk memastikan kerajaan yang kukuh dan stabil.

“Kami dari GPS telah memberikan komitmen dan apa yang kami perlukan sekarang ialah kerajaan yang kuat dan stabil.”

“Tanpa kestabilan, kita tidak boleh mengubah prestasi ekonomi, pelabur tidak akan datang kerana tiada dasar yang jelas, tiada kesinambungan dari segi kerajaan,” katanya.

Hanya kestabilan politik dan tadbir urus yang baik akan menarik kedatangan pelabur, kata Fadillah yang merupakan Ketua Whip GPS di Parlimen.

“Ini perkara terpenting buat Sarawak dan ia merupakan komitmen kami dalam Kerajaan Perpaduan ,” katanya.


Rizab antarabangsa BNM berjumlah AS$114.4 bilion setakat 15 April

Rizab antarabangsa Bank Negara Malaysia (BNM) berjumlah AS$114.4 bilion pada 15 April 2022.

Paras rizab ini memadai untuk membiayai 6.0 bulan import barangan dan perkhidmatan serta 1.2 kali jumlah hutang luar negeri jangka pendek, kata bank pusat dalam satu kenyataan hari ini menurut laporan Bernama.

Komponen utama rizab antarabangsa ialah rizab mata wang asing yang berjumlah AS$101.2 bilion setakat 15 April, kedudukan rizab Tabung Kewangan Antarabangsa (AS$1.4 bilion), hak pengeluaran khas (AS$6.0 bilion), emas (AS$2.4 bilion) dan aset rizab lain (AS$3.4 bilion).

Sebelum ini, BNM mengumumkan bahawa rizab antarabangsanya berjumlah AS$115.2 bilion pada pertengahan Mac 2022.


Kajian terperinci dan teliti rangka PPN, bukan tergesa-gesa

Putrajaya menjalankan kajian terperinci dan teliti sebelum merangka Pelan Pemulihan Negara (PPN) sebelum ia dibentang Perdana Menteri Tan Sri Muhyiddin Yassin dan dakwaan ia dibuat secara tergesa-gesa sama sekali tidak benar.

Menteri Komunikasi dan Multimedia Datuk Saifuddin Abdullah berkata PPN mengambil kira semua aspek kajian yang meliputi impak keberkesanan program yang dilaksana kerajaan ketika berdepan cabaran pandemik Covid-19 dan kemudiaannya diaplikasi dalam rangka PPN tersebut.

“Dari segi perancangan, kita masih kekal dengan kerangka menyeimbangkan antara kesihatan dan kelangsungan hidup dan pendirian itu tidak berubah sejak Mac 2020 hingga sekarang, cuma suasana semasa Perintah Kawalan Pergerakan pertama memerlukan strategi berbeza daripada suasana sekarang.

“Begitu juga dalam komponen ekonomi… ini bukan hanya difikirkan beberapa hari sebelum pengumuman dibuat dan ia masih berada dalam kerangka Strategi Pemulihan Ekonomi Negara 6R yang dibentangkan Menteri Kewangan (Tengku Datuk Seri Zafrul Tengku Abdul Aziz) sebelum ini,” katanya lapor Bernama.

Selain itu, beliau berkata nilai ambang tiga kriteria utama sebagai unjuran peralihan fasa dalam pelan tersebut iaitu purata kes harian, penggunaan katil di wad unit rawatan rapi (ICU) dan kadar vaksinasi membolehkan pendekatan dan strategi sesuai dilaksanakan bersesuaian dengan situasi semasa.

Saifuddin berkata kerangka dan pelan berteraskan kesimbangan kesihatan dan kelangsungan hidup itu juga menjadi teras kepada pelaksanaan pelbagai inisiatif membantu rakyat sejak 2020, seperti Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA) dan Bantuan Perlindungan Ekonomi dan Rakyat Malaysia (PERMAI).

Selain itu, perancangan dan pendekatan strategik kerajaan menangani Covid-19 berdasarkan data dan sains menurut Saifuddin, juga mengelak sistem kesihatan daripada lumpuh mengambil kira jangkaan kes positif boleh mencapai 15,000 kes pertengahan bulan ini, jika sekatan pergerakan penuh fasa pertama tidak dikuatkuasakan.

“Setiap angka kita gunakan sejak awal pandemik bermula termasuk kes harian Covid-19 juga adalah angka yang benar dan sahih, bukan dibuat atau dicipta kerana kerajaan bersikap ‘transparent’ dan tidak simpan apa-apa angka sekalipun,” katanya.

Saifuddin yang juga Ahli Parlimen Indera Mahkota turut optimis setiap fasa Pelan Pemulihan Negara boleh dicapai mengikut jadual dengan syarat ia mendapat kerjasama semua pihak melibatkan kerajaan, swasta dan rakyat kerana indikator tiga nilai ambang setiap peringkat perlu dicapai serentak sebelum boleh memasuki fasa seterusnya.

Mengulas lanjut, beliau turut merujuk kepada pelbagai usaha kerajaan meningkatan kadar vaksinasi seperti Kementerian Wilayah Persekutuan mewujudkan pusat pemberian vaksin bergerak di perumahan rakyat dan Program Imunisasi Industri Kerjasama Awam-Swasta (PIKAS) oleh Kementerian Perdagangan Antarabangsa dan Industri.

“Jawatankuasa Jaminan Akses Bekalan Vaksin Covid-19 juga bertungkus-lumus meningkatkan jumlah mereka diberi vaksin dengan pelbagai program outreach di kawasan tumpuan ramai termasuk di masjid dan kawasan pedalaman… ini semua penting untuk kita mencapai nilai ambang ditetapkan.

“Namun kita juga memerlukan kerjasama rakyat untuk mendaftar dan bersetuju menerima vaksin selain terus menjaga prosedur operasi standard (SOP) kerana jika jumlah kes harian meningkat, kita tidak boleh bergerak ke fasa seterusnya walaupun kadar vaksinasi memenuhi nilai ambang,” katanya.


Syed Saddiq dikecam tak hormat ‘rakan baharu’ angkat sumpah

Gelagat Syed Saddiq Syed Abdul Rahman ketika berada di belakang Ahli Parlimen Sembrong Datuk Seri Hishammuddin Hussein yang sedang mengangkat sumpah di Dewan Rakyat hari ini (19 Disember 2022), dikecam kerana tidak menghormati majlis.

Ahli Parlimen Muar yang terpilih menduduki kerusi Dewan Rakyat buat penggal kedua itu juga disifatkan seperti kebudak-budakan, apabila tersengeh dan bergelak ketawa serta bergurau sementara menunggu giliran untuk mengangkat sumpah.

Netizen yang mengikuti majlis angkat sumpah ahli Parlimen turut memperingatkan bekas Menteri Belia dan Sukan itu supaya menjaga adab ketika individu lain sedang mengangkat sumpah jawatan.

“Syed saddiq tu apahal tersengih2 kat belakang, bersembang,” tulis Ab Jalil Backer yang kemudian disambut Mohd Yasin “Perangai kebudak-budakan x habis lg w/pun jd YB msk penggal ke 2”.

Nor Hafizah pula menulis “Dah kenapa Syed Saddiq tu… Yg lain elok je ..” selain turut mengingatkan Syed Saddiq supaya tidak terlalu seronok terpilih sebagai Ahli Parlimen.

Hatijah Hamdan pula mempersoalkan gelagat Syed Saddiq yang seolah-olah tidak menghormati majlis dan tatkala orang lain sedang bercakap.

Katanya: “Kenapa muda kat belakang tu? Tak reti hormat ketika orang tengah bercakap.”

Sementara itu, Hishammuddin dalam kiriman di Facebooknya selepas majlis angkat sumpah itu kelihatan gembira dengan ‘jiran-jiran’ baharunya di Dewan Rakyat.

Hiahsmmuddin kini ditempatkan sebaris dengan ahli Parlimen Ayer Hitam (MCA) Datuk Seri Wee Ka Siong; Syed Saddiq; Gobind Singh Deo (DAP-Damansara); dan Teresa Kok (DAP-Seputeh).

“Jiran-jiran baru dalam Dewan Rakyat! Thanks for the selfie Wee Ka Siong.” Tulis Hishammuddin tanpa menyebut nama tiga lagi ‘jirannya’ yang lain.

Ahli Parlimen Sembrong Datuk Seri Hishammuddin Hussein bersama jiran baharu daripada DAP di Dewan Rakyat hari ini (19 Disember 2022).


Kampung di Raub dikenakan PKPD, kes Covid-19 dibimbangi menular

Majlis Keselamatan Negara (MKN) mengambil langkah melaksanakan Perintah Kawalan Pergerakan Diperketat (PKPD) di Kampung Batu Talam, Raub, selama dua minggu, mulai Rabu ini.

Ketua Pengarah Keselamatan Negara, Datuk Rodzi Md Saad, berkata PKPD di kampung yang terletak dalam Mukim Batu Talam itu dilaksanakan selepas mendapat nasihat Kementerian Kesihatan (KKM) susulan kebimbangan akan berlaku penularan Covid-19 dikalangan penduduk setempat.

“Setelah meneliti pembentangan KKM mengenai penilaian risiko serta trend jangkitan COVID-19, PKPD dilaksanakan di lokaliti terbabit.

“PKPD akan dilaksanakan bermula 19 Januari hingga 1 Februari ini,” katanya dalam kenyataan, hari ini.

Katanya lagi, prosedur operasi standard (SOP) bagi lokasi PKPD sama seperti yang diumumkan sebelum ini.


UK tuduh stesen RT alat kempen Kremlin salur maklumat salah

Britain menuduh saluran berita Russia, RT (Russia Today), sebagai alat kempen Kremlin menyalurkan maklumat salah, dan meminta pengawal selia media – Ofcom – mengambil tindakan jika perlu selepas Russia mengiktiraf dua wilayah pemberontak di timur Ukraine.

Setiausaha Kebudayaan Britain Nadine Dorries memberitahu Ofcom saluran itu “secara nyata sebahagian daripada kempen menyampaikan maklumat salah ketika krisis Ukraine”.

Bagaimanapun, pegawai Rusia berkata RT adalah cara untuk Moscow bersaing dengan penguasaan syarikat media global yang berpangkalan di Amerika Syarikat (AS) dan Britain yang didakwa hanya menawarkan berita sebelah pihak.

Pengkritik berkata RT, yang menyiarkan berita dalam bahasa Inggeris, Arab, Sepanyol dan Jerman, adalah cabang propaganda Russia dan bertujuan untuk menjejaskan keyakinan terhadap institusi Barat.

RT bagaimanapun, berkata ahli politik Britain cuba mencampuri urusan pengawal selia, menjejaskan kebebasan di negara itu.

Saluran yang disokong Kremlin, yang boleh diikuti berjuta-juta penduduk di United Kingdom (UK) berkata kerajaan negara itu campur tangan dalam institusi seperti Ofcom yang kononnya bebas daripada tekanan politik.

“Menteri kebudayaan UK kini jelas campur tangan secara langsung dalam institusi yang dikatakan bebas sepenuhnya daripada tekanan dan pengaruh politik,” Anna Belkina, Timbalan Ketua Editor RT, memberitahu Reuters.

Belkina berkata walaupun menghadapi tekanan politik, Ofcom tidak menemui sebarang pelanggaran Kod Penyiaran oleh RT dalam tempoh empat tahun lalu.

Ofcom berkata ia akan mengutamakan aduan mengenai mana-mana liputan berita penyiar tentang Russia dan Ukraine.

“Memandangkan krisis Ukraine yang serius, kami akan meneliti aduan mengenai mana-mana liputan berita penyiar mengenai isu ini sebagai keutamaan,” kata pengawal selia.

Dalam surat kepada pengawal selia, Dorries berkata beliau bimbang saluran itu akan “mencari untuk menyebarkan maklumat salah yang berbahaya tentang krisis yang sedang berlaku di Ukraine di UK”.

Pemimpin Parti Buruh Sir Keir Starmer menyifatkan saluran itu sebagai “alat propaganda peribadi” Presiden Russia Vladimir Putin, dan meminta Perdana Menteri Britain Boris Johnson menyemak semula lesennya. – Agensi


Pekerja asing: Wujudkah perkara tersembunyi daripada pengetahuan MPN?

Kenyataan Menteri Sumber Manusia (KSM), Datuk Seri M Saravanan yang mengatakan Pengerusi Majlis Pemulihan Negara (MPN), Tan Sri Muhyiddin Yassin tidak mendapat laporan terkini berhubung pengambilan pekerja asing, dipertikaikan.

Bekas Ketua Setiausaha Sulit Perdana Menteri Malaysia Kelapan, Datuk Dr Marzuki Mohamad berkata, beliau hairan dengan kenyataan itu apabila individu yang hadir memberi taklimat setiap kali mesyuarat MPN merupakan pegawai kanan KSM.

“Saya hairan juga. Setiap kali mesyuarat MPN, yang datang beri taklimat ialah pegawai kanan KSM. Adakah pegawai tak melaporkan perkembangan terkini kepada MPN? Tak mungkin,” katanya dalam satu hantaran di Facebook beliau pada Khamis.

Malah menurut beliau, Timbalan Ketua Setiausaha KSM hadir ke bangunan Kementerian Kewangan (MOF) di Putrajaya untuk memberikan taklimat kepada MPN pada mesyuarat terbaharu, 27 September lalu.

Pada mesyuarat itu dilaporkan hanya 76,000 pekerja asing berjaya dibawa masuk daripada lebih 400,000 permohonan yang telah diluluskan dan telah dibayar levi.

“Dilaporkan juga, 10,000 pekerja asing dari Bangladesh akan dibawa masuk menerusi ‘projek khas’ yang tidak melalui Sistem Pengurusan Berpusat Pekerja Asing (FWCMS).

“MPN (seterusnya) membangkitkan persoalan mengapa tidak boleh lebih ramai pekerja asing dibawa masuk tanpa sistem FWCMS sekiranya 10,000 pekerja asing boleh dibawa masuk tanpa sistem berkenaan untuk menampung kekurangan pekerja yang meruncing pada masa ini.

“Bagaimanapun, tiada jawapan diberikan,” katanya.

Dr Marzuki seterusnya berkata, baru-baru ini, pegawai daripada syarikat mengendalikan FWCMS disoal siasat oleh Suruhanjaya Pencegahan Rasuah Malaysia (SPRM).

“Adakah terdapat perkara yang disembunyikan daripada pengetahuan MPN?

“Saya tanya saja, saya bukan tuduh,” katanya lagi.

Pada Rabu, M Saravanan memberitahu pemberita bahawa telah banyak perkara dilaksanakan oleh KSM dan beliau yakin Muhyiddin tidak dimaklumkan mengenai perkembangan isu berkenaan serta akan menghantar laporan terkini berhubung masalah kemasukan pekerja asing.

Terdahulu pada Selasa Muhyiddin yang juga bekas Perdana Menteri kecewa apabila hanya 16 daripada 69 perakuan berkaitan isu utama yang diusulkan MPN, dilaksanakan kerajaan.